
                                                   (Άρθρο 40 παρ. 1 Κ.τ.Β.)

[bookmark: _Hlk236297758]Στην Αθήνα σήμερα, 30 Ιουλίου 2026, ημέρα και ώρα 10.20΄π.μ., στην Αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης υπό την προεδρία του Προέδρου αυτής κ. Αναστασίου Μπαρτζώκα, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Δικαιοσύνης «Μέτρα για την προστασία από στρατηγικές αγωγές προς αποθάρρυνση της συμμετοχής του κοινού σύμφωνα με την Οδηγία (ΕΕ) 2024/1069 - Νέο πλαίσιο για τη συμμόρφωση της Διοίκησης στις δικαστικές αποφάσεις - Λοιπές διατάξεις».     (4η συνεδρίαση – β΄ ανάγνωση).
Στη συνεδρίαση παρέστησαν, ο Υφυπουργός Δικαιοσύνης, κ. Ιωάννης Μπούγας, καθώς και αρμόδιοι υπηρεσιακοί παράγοντες.
Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Αθανασίου Χαράλαμπος, Αντωνίου Μαρία, Βούλτεψη Σοφία, Δημοσχάκης Αναστάσιος (Τάσος), Ζεμπίλης Αθανάσιος, Καιρίδης Δημήτριος, Καλογερόπουλος Δημήτριος, Καππάτος Παναγής, Καραμπατσώλη Κωνσταντίνα, Κεδίκογλου Συμεών (Σίμος), Κελέτσης Σταύρος, Κεφάλα Μαρία – Αλεξάνδρα, Κοτρωνιάς Γεώργιος, Κούβελας Δημήτριος, Κτιστάκης Ελευθέριος, Κυριαζίδης Δημήτριος, Κωτσός Γεώργιος, Λαζαρίδης Μακάριος, Μακρή Ζωή (Ζέττα), Μάνη – Παπαδημητρίου Άννα, Μαντάς Περικλής, Μαρκογιαννάκης Αλέξανδρος, Μπαρτζώκας Αναστάσιος, Μπουκώρος Χρήστος, Νικολακόπουλος Ανδρέας, Οικονόμου Βασίλειος, Τριαντόπουλος Χρήστος, Υψηλάντης Βασίλειος – Νικόλαος, Φόρτωμας Φίλιππος, Χαρακόπουλος Μάξιμος, Γιαννακοπούλου Κωνσταντίνα (Νάντια), Λιακούλη Ευαγγελία, Μάντζος Δημήτριος, Μουλκιώτης Γεώργιος, Πάνας Απόστολος, Τσίμαρης Ιωάννης, Δελής Ιωάννης, Κανέλλη Γαρυφαλλιά (Λιάνα), Κομνηνάκα Μαρία, Συντυχάκης Εμμανουήλ, Πολάκης Παύλος, Ξανθόπουλος Θεόφιλος, Παπαηλιού Γεώργιος, Γραμμένος Βασίλειος, Χήτας Κωνσταντίνος, Κουρουπάκη Ασπασία, Ρούντας Γεώργιος, Βαλτογιάννης Διονύσιος, Δημητροκάλλης Ιωάννης, Καραγεωργοπούλου Ελένη, Κατσιβαρδάς Χαράλαμπος, Σαρακιώτης Ιωάννης, Τζανακόπουλος Δημήτριος, Τσαπανίδου Παρθένα (Πόπη), Χρηστίδου Ραλλία και Ψυχογιός Γεώργιος.
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Κυρίες και κύριοι συνάδελφοι, ξεκινά η συνεδρίαση της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης με θέμα ημερήσιας διάταξης την συνέχιση της επεξεργασίας και εξέτασης του σχεδίου νόμου του Υπουργείου Δικαιοσύνης «Μέτρα για την προστασία από στρατηγικές αγωγές προς αποθάρρυνση της συμμετοχής του κοινού σύμφωνα με την Οδηγία (ΕΕ) 2024/1069 - Νέο πλαίσιο για τη συμμόρφωση της Διοίκησης στις δικαστικές αποφάσεις - Λοιπές διατάξεις».
Τον λόγο έχει η Εισηγήτρια της Πλειοψηφίας, κυρία Άννα Μάνη- Παπαδημητρίου.
ΆΝΝΑ ΜΑΝΗ- ΠΑΠΑΔΗΜΗΤΡΙΟΥ (Εισηγήτρια της Πλειοψηφίας): Κύριε Υπουργέ, κυρίες και κύριοι συνάδελφοι, πριν εισέλθω στην ημερήσια διάταξη, θα ήθελα να εκφράσω τη βαθιά μου θλίψη για την τραγική απώλεια των πυροσβεστών τα δύο νέα παλικάρια που έχασαν τη ζωή τους εν ώρα καθήκοντος, στην Κρύα Βρύση Ρεθύμνου δίνοντας τη μάχη με τις φλόγες, όπως επίσης, για τον πυροσβέστη που απεβίωσε στο Γύθειο και να απευθύνω τα ειλικρινή μου συλλυπητήρια στις οικογένειές τους, αλλά και στους συναδέλφους τους στο Πυροσβεστικό Σώμα.
 Εισέρχομαι στην συζήτηση του νομοσχεδίου. Βρισκόμαστε σήμερα στην δεύτερη ανάγνωση του νομοσχεδίου με το οποίο επιβεβαιώνεται η σημασία των ρυθμίσεων που προωθεί το Υπουργείο Δικαιοσύνης καθώς πρόκειται για μία νομοθετική πρωτοβουλία που απαντά σε ουσιαστικές ανάγκες της δικαιοσύνης και της κοινωνίας. Θα αναφερθώ με συντομία στα σημαντικότερα σημεία του σχεδίου νόμου. 
Πρώτον, θεσπίζεται ένα σύγχρονο πλαίσιο προστασίας από τις καταχρηστικές αγωγές τις ονομαζόμενες SLAPP, διασφαλίζοντας την ελευθερία της έκφρασης, τη δημοσιογραφική ελευθερία και την συμμετοχή των πολιτών στον δημόσιο διάλογο μέσω της ενσωμάτωσης της Οδηγίας 2024/1069 για την προστασία από προδήλως αβάσιμες ή καταχρηστικές δικαστικές διαδικασίες. 
Προβλέπεται η δυνατότητα απόρριψης της αγωγής σε πρώιμο διαδικαστικό στάδιο, ώστε να αποφεύγονται αβάσιμες ή καταχρηστικές διαδικασίες. Παράλληλα θεσπίζονται δικονομικές εγγυήσεις, όπως η παροχή εγγυοδοσίας εκ μέρους του ενάγοντος για την κάλυψη των εξόδων του εναγομένου.  Ταυτόχρονα επιταχύνεται η διαδικασία ενώπιον των πολιτικών δικαστηρίων μέσω του καθορισμού εξαιρετικά σύντομων προθεσμιών για τον ορισμό δικασίμου εντός ενός μηνός, καθώς και για την έκδοση Απόφασης εντός 30 ημερών από την δικάσιμο. 
Αξίζει να σημειωθεί ότι η Ελλάδα, είναι ενδεχομένως η πρώτη χώρα της ευρωπαϊκής ένωσης που επεκτείνει το πεδίο εφαρμογής και στις εσωτερικές υποθέσεις. Πρόκειται για σημαντική νομοθετική επιλογή, η οποία ανταποκρίνεται στην πραγματική διάσταση του φαινομένου, καθώς η πλειονότητα των στρατηγικών αγωγών εκδηλώνεται στο εσωτερικό των κρατών-μελών και όχι τόσο σε διασυνοριακό επίπεδο μάλιστα, μέχρι σήμερα  και αυτό οφείλουμε να το πούμε -μου το ανέφερε και ο κύριος Υφυπουργός- ελάχιστα κράτη-μέλη έχουν προχωρήσει στην ενσωμάτωση της συγκεκριμένης Οδηγίας.
 Παράλληλα παρέχεται η δυνατότητα σε ενώσεις, οργανώσεις, συνδικαλιστικούς φορείς και άλλες νομικές οντότητες να παρεμβαίνουν υπέρ του εναγομένου πάντα βέβαια και με τη συναίνεσή του, όταν έχουν έννομο συμφέρον για την προστασία της δημόσιας συμμετοχής. Η ρύθμιση ενισχύει την υπεράσπιση του εναγομένου προσφέροντάς του πρόσβαση σε εξειδικευμένη νομική και τεχνική υποστήριξη ενώ η συμμετοχή φορέων με σχετική εμπειρία και γνώσεις επί των διεθνών προτύπων συμβάλλει στην πληρέστερη αξιολόγηση της υπόθεσης από το δικαστήριο. 
Δεύτερη σημαντική παρέμβαση είναι η αναμόρφωση της διαδικασίας συμμόρφωσης της διοίκησης προς τις δικαστικές αποφάσεις. Ειδικότερα προβλέπεται η δυνατότητα υποβολής αίτησης συμμόρφωσης μετά την παρέλευση τριών μηνών από την επίδοση της απόφασης, ώστε να παρέχεται ο αναγκαίος χρόνος για την εκούσια συμμόρφωση του υπόχρεου φορέα.  Παράλληλα ενισχύεται η συμμετοχή της διοίκησης στη διαδικασία με την παρουσία εκπροσώπου της και την υποβολή απόψεων και στοιχείων επιπλέον, ενισχύονται οι αρμοδιότητες του Συμβουλίου Συμμόρφωσης το οποίο μπορεί να επιβάλλει χρηματικές κυρώσεις, ενώ προβλέπεται ως έσχατο μέτρο περιορισμένος μηχανισμός δικαστικής υποκατάστασης σε περιπτώσεις επίμονης και αδικαιολόγητης μη συμμόρφωσης της διοίκησης.
 Τρίτη θετική ρύθμιση είναι ο εκσυγχρονισμός του πλαισίου λειτουργίας των δικαστικών επιμελητών με σειρά παρεμβάσεων, όπως η επικύρωση αντιγράφων, η ψηφιακή τήρηση των βιβλίων επιδόσεων και εκθέσεων, καθώς και άλλες αναγκαίες βελτιώσεις, ρυθμίσεις, οι οποίες επίσης ισχυρίστηκαν, από τους εκπροσώπους των δικαστικών επιμελητών.
 Σε συνέχεια μία ακόμη θετική διάταξη του νομοσχεδίου με σαφές κοινωνικό πρόσημο είναι η πρόβλεψη ποσοστού 16% υπέρ των πολυτέκνων κατά τη διαδικασία πρόσληψης και κατάρτισης δικαστικών υπαλλήλων. Πρόκειται για μία σημαντική ρύθμιση, η οποία ενισχύει την στήριξη προς τις πολύτεκνες οικογένειες και χαιρετίστηκε από την Ανώτατη Συνομοσπονδία Πολυτέκνων Ελλάδος. 
Περαιτέρω με το νομοσχέδιο προβλέπεται η δυνατότητα αναγνώρισης κυριότητας με τα προσόντα της έκτακτης χρησικτησίας -με πρωτότυπο δηλαδή τρόπο κτήσης- μέσω της διαδικασίας της κτηματολογικής διαμεσολάβησης. Η ρύθμιση αυτή έρχεται να αντιμετωπίσει ένα πραγματικό πρόβλημα που αφορά χιλιάδες ακίνητα, τα οποία έχουν καταχωριστεί στο Κτηματολόγιο ως αγνώστου ιδιοκτήτη. Θα πρέπει να υπογραμμιστεί ότι αφενός ορίζεται ρητά στο νομοσχέδιο ότι οι διατάξεις του δεν εφαρμόζονται στα δημόσια ή κοινόχρηστα ακίνητα αφετέρου ότι δεν καταργείται η  ένδικη διαδικασία αντιθέτως θεσπίζεται μια πρόσθετη προδικασία, η οποία προηγείται της συζήτησης της αγωγής επί ποινή απαραδέκτου αυτής, με στόχο να διερευνάται η δυνατότητα επίλυσης της διαφοράς πριν από την προσφυγή στο δικαστήριο. 
Η συγκεκριμένη διαδικασία διαμεσολάβησης γίνεται ενώπιον πιστοποιημένου κτηματολογικού διαμεσολαβητή και μάλιστα δικηγόρου, όπως δήλωσε και ο κ. Υφυπουργός και πλαισιώνεται από ασφαλιστικές δικλείδες.  Ο ενδιαφερόμενος οφείλει να προσκομίσει τα απαραίτητα αποδεικτικά στοιχεία που τεκμηριώνουν τον ισχυρισμό του ότι απέκτησε δηλαδή δικαίωμα κυριότητας λόγω έκτακτης χρησικτησίας, προσκομίζοντας λογαριασμούς ΔΕΚΟ, οικοδομικές άδειες, μισθωτήρια, τίτλους ή άλλα σχετικά έγγραφα. 
Περαιτέρω ένα ακόμη σημαντικό ζήτημα που ρυθμίζει το νομοσχέδιο είναι αυτό της διενέργειας κτηνιατροδικαστικών πράξεων. Για πρώτη φορά στη χώρα μας λαμβάνεται μια νομοθετική πρωτοβουλία για την αποτελεσματικότερη προστασία των ζώων σε περιπτώσεις κακοποίησής τους. Η συγκεκριμένη ρύθμιση έτυχε θετικής υποδοχής και κατά την ακρόαση των φορέων. Ως προς τις παρατηρήσεις που διατυπώθηκαν σχετικά με ζητήματα υποδομών και οργανωτικών αναγκών ναι, είναι ασφαλώς ζητήματα σημαντικά ωστόσο, δεν αποτελούν αντικείμενο ρύθμισης ενός τυπικού νόμου. 
Κυρίες και κύριοι συνάδελφοι, ολοκληρώνοντας την επεξεργασία του παρόντος νομοσχεδίου στην Επιτροπή θεωρώ ότι πρόκειται για μία ουσιαστική νομοθετική πρωτοβουλία του Υπουργείου Δικαιοσύνης, η οποία απαντά σε πραγματικές ανάγκες της δικαιοσύνης, της δημόσιας διοίκησης και της κοινωνίας. Με τις διατάξεις του ενισχύεται η αποτελεσματικότητα της δικαιοσύνης, εκσυγχρονίζονται σημαντικοί θεσμοί και προωθούνται μεταρρυθμίσεις με ουσιαστικό κοινωνικό αποτύπωμα.
Γι’ αυτούς τους λόγους, σας καλώ να στηρίξετε και να υπερψηφίσετε το παρόν σχέδιο νόμου.
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Τον λόγο έχει η Εισηγήτρια της Μειοψηφίας, κυρία Ευαγγελία Λιακούλη. 
ΕΥΑΓΓΕΛΙΑ ΛΙΑΚΟΥΛΗ (Εισηγήτρια της Μειοψηφίας): Κύριε Υπουργέ, κυρίες και κύριοι συνάδελφοι, σήμερα ολοκληρώνεται η συζήτηση ενός νομοσχεδίου στην Επιτροπή μας και οδεύει προς την Ολομέλεια πλην, όμως, έχουμε ακόμη πολύ μεγάλα ερωτήματα ανοιχτά. Άκουσα με μεγάλη προσοχή την ομιλία σας στην τελευταία Επιτροπή, κύριε Υπουργέ, μας διαφωτίσατε σε ό,τι αφορά τον Ντίλιαν δεν έχουμε αγωνία, δεν θα την φέρετε τελικά την τροπολογία, για να εξαιρέσετε τον Ταλ Ντίλιαν με ετεροδικία -αυτό μας είπατε- αυτό είναι ένα ξεκάθαρο πράγμα, αλλά τα υπόλοιπα, όμως, θολούρα, θολούρα.
Έχουμε ένα νομοσχέδιο πολυδαίδαλο στο οποίο εντάξατε διαφορετικές ρυθμίσεις σε διαφορετικές κατευθύνσεις. Αυτά τα κάνετε εσείς έτσι κι αλλιώς σας αρέσουν αυτά ειδικά αυγουστιάτικα, ενόψει του Αυγούστου τα κάνετε όλα αυτά. Εμείς αναφερθήκαμε αναλυτικά στις κατ’ ιδίαν διατάξεις στην κατ’ άρθρων συζήτηση παρ’ όλα αυτά σήμερα, θα ήθελα να μείνουμε στα βασικά πολιτικά ζητήματα που θέτει αυτό το νομοσχέδιο. 
Ξεκινώ με την Οδηγία για την ενσωμάτωση των SLAPP, αφού το ΠΑ.ΣΟ.Κ. τον Φεβρουάριο με κοινοβουλευτική ερώτηση υπογεγραμμένη από όλους τους βουλευτές μας σας έθεσε το θέμα επί τάπητος, αφού ήρθε πριν από λίγες ημέρες η αρμόδια επιτροπή, η ευρωπαϊκή να σας πει επιτέλους, πρέπει να ενσωματώσετε την Οδηγία για τις SLAPP αγωγές δεήσατε να το φέρετε στο ελληνικό Κοινοβούλιο. 
Εδώ, όμως, υπάρχει ένα πρόβλημα. Συμβαίνουν στην χώρα μας πολλά και διάφορα. Είδατε και το αποτέλεσμα της SLAPP αγωγής του κυρίου Δημητριάδη εναντίον του δημοσιογράφου Κουκάκη και εναντίον του in.gr, τι απέγινε;  Το δικαστήριο χωρίς να έχετε εσείς νομοθετήσει αυτά πήγε και είπε ότι δεν μπορείτε εδώ να μην προστατεύσουμε την ελευθεροτυπία, την ελευθερία της έκφρασης, την ελευθερία της γνώμης ή την αποκάλυψη ενός σκανδάλου μέσω της ερευνητικής δημοσιογραφίας.. Αυτό σας πονάει. 
Αυτό σας πονάει. Είναι ο κάλος που έχετε και σας τον πατάνε οι δημοσιογράφοι. Ερευνητική δημοσιογραφία όπου ακούτε, εάν είναι δυνατόν να την καταβαραθρώσετε θα το κάνετε. Να λοιπόν, που πήρατε και ένα slap γιατί slap ίσον χαστούκι, το slap λοιπόν, σας γύρισε με την απόφαση αυτή. 
Παρόλα αυτά, αυτό που πάμε τώρα να νομοθετήσουμε, την κρίσιμη αυτή Οδηγία, που είναι θετική σε ό, τι αφορά τις ρυθμίσεις, όπως ακριβώς η Ευρώπη έχει ρυθμίσει δεν έχει μεταβατικές διατάξεις. Στο μεγάλο ερώτημα πρέπει να απαντήσετε σήμερα.  Μεταβατικές διατάξεις, κύριε Υπουργέ, ξεκάθαρα θα υπάρξουν ναι ή όχι; Θα βάλουμε μεταβατικές διατάξεις; Οι διευκρινίσεις επίσης, στο βάρος απόδειξης για να μην στρέφεται εναντίον του εναγομένου τελικά, το βάρος απόδειξης επίσης, η αξιοποίηση του άρθρου 19 της Οδηγίας και η δημιουργία προσέξτε το αυτό -επιμένω- ενός ενιαίου σημείου για την πληροφόρηση και υποστήριξη των θυμάτων που δεν έχει καμία σχέση με τα όρια των στατιστικών στοιχείων της δικής σας ρύθμισης. Πόσες φορές θα το πω; Άλλο κέντρο που συλλέγει τα στατιστικά στοιχεία και άλλο πράγμα το να φτιάξετε φορέα, σημείο, δομή αναφοράς για τα θύματα των SLAPP αγωγών. Άλλο το ένα, άλλο το άλλο. Μην μας το παρουσιάζετε λοιπόν ότι είναι σαν να είναι το ίδιο πράγμα. Είναι τελείως διαφορετικό. 
Επίσης, η επιμόρφωση των δικαστικών στο αντικείμενο που ακούσαμε ότι θα την προβλέψετε στην ΕΣΔΥ και το αναμένουμε. Θα την προβλέψετε; Πείτε το και αυτό σήμερα, να ξέρουμε πως μπαίνουμε αύριο στη συζήτηση στο Κοινοβούλιο. Οι κατάλληλες νομοτεχνικές επίσης, δεν είναι το kinder έκπληξη. Φέρτε το σήμερα να το μελετήσουμε, κύριε Υπουργέ. Δεν χρειάζεται αύριο μεσούσης της διαδικασίας στην Ολομέλεια να φέρετε τις νομοτεχνικές για να ξέρουμε και εμείς που θα είμαστε θετικοί και που θα είμαστε αρνητικοί σε αυτό το νομοσχέδιο.
Στις υπόλοιπες διατάξεις, τόνισα και χθες ότι η συμμόρφωση στις δικαστικές αποφάσεις είναι αναγκαία. Δεν απαντήσατε ωστόσο, στην ανάγκη ενίσχυσης της διοίκησης στο πλαίσιο αυτό. Το κράτος είναι ο μεγάλος ασθενής. Ναι, πρέπει να βοηθήσουμε, να ενισχύσουμε. Το να υποκαθιστά ο δικαστής το κράτος δεν έχει προοπτική, εάν δεν στηρίξετε τη διοίκηση. 
Επίσης, τα θέματα του Κτηματολογίου. Σας καταθέσαμε πολύ συγκεκριμένες προτάσεις. Πώς απαντάτε στις προτάσεις αυτές; Χθες δεν ήσασταν έτοιμοι σήμερα, νομίζω ότι είστε έτοιμοι με την ομάδα σας να απαντήσετε. Δεσμευτήκατε χθες για τον διαμεσολαβητή ότι θα είναι δικηγόρος υπάρχουν, όμως και άλλα ανοιχτά ζητήματα που σας θέσαμε. Επαναλαμβάνω. Δεν αντιμετωπίζετε το ζήτημα της αναστολής ή διακοπής των αποκλειστικών προθεσμιών του άρθρου 6 του ν.2664/98 κατά την διάρκεια της υποχρεωτικής διαμεσολάβησης. Να ξέρετε ότι αυτό μας το θέτουν πάρα πολλές πλευρές. Είμαι σίγουρη ότι το έχουν θέσει και σε εσάς. Δεν προβλέπεται συγκεκριμένη προθεσμία εντός της οποίας οφείλει να τοποθετηθεί το ελληνικό Δημόσιο και προβλέπεται η ίδια διαδικασία οριζόντια τόσο σε υποθέσεις υψηλής αποδεικτικής ασφάλειας όσο και σε ιδιαίτερα σύνθετες υποθέσεις. 
Συνεπώς, εδώ κάτι πρέπει να κάνετε. Δεν είναι δυνατόν να μην το νιώθετε και εσείς ότι κάτι πρέπει να κάνετε γι’ αυτό, εάν θέλουμε να δώσουμε λύσεις στα αγνώστου ιδιοκτήτη και στις πολυετείς δικαστικές διαμάχες, τώρα είναι η ώρα. Ελάτε να το κάνουμε μαζί. Προτείνουμε λοιπόν, να το κάνετε αυτό και να τελειώνουμε μία και έξω, να μην χρειαστεί να ξαναφέρνετε πράγματα και πράγματα και να αναθεωρείτε και τον εαυτό σας πολλές φορές.
Στον περιορισμό της αναίρεσης. Τόνισα χθες ότι η αναίρεση είναι έλεγχος νομιμότητας δεν είναι τρίτος Βαθμός εκδίκασης ουσίας της υπόθεσης. Δεν μπορείτε να το παρουσιάζετε έτσι ή να υπονοείτε ότι είναι αυτό. Είναι έκφραση του βασικού δικαιώματος δικαστικής προστασίας των πολιτών. Θέλετε να βάλετε σήμερα φίλτρο στις αναιρέσεις. Σας άκουσα χθες προσεκτικά διότι, την απόλυτη αλήθεια είμαι της άποψης ότι δεν την κατέχει κανένας και ήμουν έτοιμη να πειστώ ειδικά στο Κεφάλαιο αυτό που αφορά τον Άρειο Πάγο. Είναι τώρα επιχείρημα αυτό που μας είπατε ότι τα ανώτατα δικαστήρια θα πρέπει να τα προστατεύουμε και η ύλη τους και τούτο και το ένα και το άλλο; Δεν είναι. Δεν είναι μπροστά στην θέσπιση της προστασίας δικαιώματος, νομιμότητας, κατοχυρωμένο δικαίωμα και μέσα από αγώνες έτσι, των πολιτών. Δεν είναι δυνατόν. 
Εχθές σας έθεσα συγκεκριμένα ερωτήματα. Τι θα γίνει σε περίπτωση ομοδικίας; Τι θα γίνει σε περίπτωση εν όλω απόρριψης της αγωγής; Απαντήστε μου σε αυτά διότι, εγώ τα έχω ακόμα απορία και είμαι Εισηγήτρια και πάω αύριο στην Ολομέλεια χωρίς ο Υπουργός να μου έχει λύσει αυτά τα θέματα. Τι θα γίνει σε περίπτωση αγωγής με αντικείμενο μη αποτιμητέο σε χρήμα; Πείτε το και αυτό και τέλος, γιατί δεν βάζετε ως όριο το αντικείμενο της δίκης, όπως είπαν και οι φορείς, αλλά το επιδικασθέν ποσόν; Αυτό δεν ήταν κάτι που κατέθεσαν οι φορείς και ήταν έξυπνο; Τι τους καλούμε εδώ τους Φορείς, εάν είναι να μην τους ακούμε; Τα λέω αυτά γιατί δεν μπορείτε να λέτε, κύριε Υπουργέ ότι το φίλτρο είναι συνταγματικά ανεκτό την στιγμή που υπάρχουν τόσα θέματα ανοιχτά. Δεν μπορεί το φίλτρο έτσι όπως το βάζετε εσείς να καλύπτει αυτήν την έννοια. 
Τώρα στα θέματα των συμβολαιογράφων. Χθες στην πραγματικότητα παραδεχτήκατε, κύριε Υπουργέ ότι νομοθετείτε για να κάμψετε την αποχή των συμβολαιογράφων από την δημοσίευση των διαθηκών και ήσασταν μάλιστα πυρ και μανία εγώ σας είδα πολύ συγχυσμένους. Νομοθετείτε είπατε γιατί μια μειοψηφία ελέγχει τους συμβολαιογράφους. Έτσι είπατε και αυτό, έτσι όπως το είπατε ζητάτε να το ψηφίσουμε; Είναι αυτό σοβαρός τρόπος νομοθέτησης; Είναι δυνατόν εμείς να μπούμε στη διαδικασία του ποιος θα νικήσει ποιον; Τι είμαστε, μικρά παιδιά είμαστε για να παίξουμε το παιγχνίδι του ποιος είναι ο πιο ισχυρός; Εσείς είστε οι πιο ισχυροί. Εσείς είστε αυτοί που έχετε την εξουσία στα χέρια σας και μάλιστα, μία εξουσία ανέλεγκτη, αλλά είναι αυτός σοβαρός τρόπος νομοθέτησης;
 Έχετε διαβουλευτεί τελικά με τους συμβολαιογράφους για να δείτε πού έγκειται η διαφωνία τους ή απλά θυμώσατε; Θυμώσατε, αλλά το ότι θυμώσατε φτάνει να λύσει το πρόβλημα; Εμείς βλέπουμε λοιπόν ότι δεν φτάνει,  δεν σας προβληματίζει που η αποχή είναι συνεχόμενη; Η γενική συνέλευση των συμβολαιογράφων ως συλλογικό όργανο δεν έχει αλλάξει στάση; Αυτό, δεν σας προβληματίζει αυτό; Μιλάμε τώρα, όμως, για επιστήμονες και για δημόσιους λειτουργούς. Να μην μας διαφεύγει αυτό. Είτε σας αρέσουν είτε δεν σας αρέσουν και επιστήμονες είναι και δημόσιοι λειτουργοί είναι οι συμβολαιογράφοι. Τι να κάνουμε τώρα; Αυτό δεν μπορείτε να το καταργήσετε αν και νομίζω ότι θα θέλατε κιόλας. Πώς μπορείτε να λέτε ότι απλά γίνονται έρμαιο μίας μειοψηφίας. Δεν είναι αυτό κάτι που αρμόζει σε έναν Υπουργό Δικαιοσύνης. 
Πείτε μας, λοιπόν, ποια είναι η θέση της Συντονιστικής Επιτροπής των Συμβολαιογραφικών Συλλόγων για το θέμα. Πείτε μας ποια είναι και γιατί, όταν εμείς είπαμε να κληθούν στην ακρόαση φορέων τους θεωρούσατε περιττούς. Μα δεν τους καλέσατε τώρα. Εδώ είναι κρύψου και φώναξε. Να βγείτε στον ελληνικό λαό και να πείτε έχω μία διαφωνία με τους συμβολαιογράφους, οι οποίοι έγιναν έρμαιο μιας πλειοψηφίας και σου λέει ο καλοπροαίρετος, καλόπιστος στον Υπουργό, καλόπιστος πολίτης. Μα, γιατί δεν τον καλείς να τον ακούσεις στους φορείς; Τους εξαιρέσατε και αυτούς και τους ιατροδικαστές. 
Πάω τώρα στον επαναπροσδιορισμό των ανακοπών. Βρισκόμαστε πλέον ένα βήμα πριν την έναρξη της διαδικασίας μέσω της πλατφόρμας. Το βασικό για σας είναι να εκκαθαριστούν όπως, όπως τα πινάκια να έρθετε μετά να μιλήσετε για βελτιωμένα στατιστικά. Αυτός είναι ο πόνος σας. Τους κινδύνους ιδίως, όμως, για τους πιο ευάλωτους και ψηφιακά ανέτοιμους σας τους έχουμε πει. Δεν έχετε κάνει τίποτα γι’ αυτό. Βάζετε τους πολίτες και τους δικηγόρους να πάρουν ένα ρίσκο μόνοι τους που δεν τους αναλογεί και να φορτωθούν τις συνέπειες. Αυτό δεν είναι κράτος πρόνοιας. Πρόνοιας. Πείτε πώς θα προστατεύσετε τον ευάλωτο; Πώς θα τον προστατεύσετε; Τον ψηφιακά ανέτοιμο. Αυτόν που δεν έχει την οικονομική δυνατότητα να τα παρακολουθήσει όλα αυτά; Εσείς, που είστε Υπουργός Δικαιοσύνης πώς θα τον προστατεύσετε αυτόν που δεν έχει μία, που δεν έχει δικηγόρο, που δεν ξέρει ψηφιακά να διαβάζει, είναι ψηφιακά αναλφάβητος και ούτω καθεξής. Πώς ή ασκείτε εξουσία ελίτ; Δικλείδες ασφαλείας έχετε θέσει; Τι θα συμβεί σε περιπτώσεις ανωτέρας βίας και άλλων πραγματικών κωλυμάτων, όπου δεν θα γίνει ο επαναπροσδιορισμός; Σας το λέω και σαν δικηγόρος. Πώς θα το αντιμετώπιζα αυτό -σκέπτομαι μόνη μου- σε μια τέτοια περίπτωση; 
Θα κλείσω, κύριε Πρόεδρε, με τα θέματα των ιατροδικαστών. Κοιτάξτε λοιπόν, χρόνια τώρα είμαστε εδώ, συνάδελφοι μαζί και σε αυτήν την θητεία. Είδαν και είδαν τα μάτια μας ένα σωρό και τακτικισμούς από την πλευρά σας και διάφορα άλλα και κωλοτούμπες και δώστου, βάρτου.
Αυτό το πράγμα που έχετε κάνει αυτήν την φορά σε αυτό το νομοσχέδιο με τους ιατροδικαστές και τους κτηνιατροδικαστές θα γραφεί στην ιστορία, σας το λέω εγώ και θα το υπογράψουμε όλοι οι συνάδελφοι. Φέρατε διατάξεις στο νομοσχέδιο που αφορά την νεκροψία, την νεκροτομή των ζώων από τους ιατροδικαστές των ανθρώπων -για να τα ξεχωρίζουμε- στα Ιατροδικαστικά Κέντρα, εργαστήρια των ανθρώπων. Αφού είδατε τη δημόσια κατακραυγή διότι, εγώ νόμιζα ότι ο άνθρωπος δεν το διάβασε αυτό και το έφερε στο νομοσχέδιο, δεν μπορούσα να διανοηθώ ότι ο Υπουργός το διάβασε αυτό το πράγμα και παρόλα αυτά επέτρεψε να έρθει. 
Τι μας είπατε μετά; Μετά φέρατε εκτός νομοσχεδίου ότι θα πάρετε κτηνιάτρους -15 στον αριθμό- για να στελεχώσετε τις Κτηνιατροδικαστικές Υπηρεσίες που δεν υπάρχουν. Προσέξτε, δεν υπάρχουν κτηνιατροδικαστικές ούτε υποδομές δηλαδή, δεν υπάρχει Κτηνιατροδικαστική έχουμε δύο Σχολές τις οποίες φέρατε άρον, άρον απ’ ό,τι κατάλαβα εκεί με επείγοντα τηλεφωνήματα μέσα στη νύχτα -έτσι το φαντάζομαι- για να τους πείτε ελάτε γρήγορα, σώστε μας και λένε οι Κτηνιατρικές Σχολές «να σας σώσουμε αφού θέλετε να φτειάξετε σωστά κτηνιατροδικαστικές σωστά,  να φτειάξετε προκειμένου να γίνονται οι νεκροτομές των ζώων μια που έχουμε και έξαρση των φαινομένων της κακοποίησης των ζώων, των τραυμάτων των ζώων, της θανάτωσης των ζώων και λοιπά, αλλά αυτά τα πράγματα ο καλός ο νοικοκύρης πριν πεινάσει  μαγειρεύει. 
Είναι δυνατόν να μας φέρατε εδώ κτηνιατροδικαστική με τιτλάρα μιλάμε, ρεκλάμα και να μην έχετε ιατροδικαστές; Σηκώθηκαν όλοι ορίστε, εδώ έχω τον Ιατρικό  Σύλλογο Λάρισας, κύριε Υπουργέ, μέχρι και της πατρίδος μου, εδώ έχω  απόσυρση της διάταξης για τις Κτηνιατροδικαστικές Υπηρεσίες. Λέτε μετά και σας το δείχνω αυτό και σας το καταθέτω γιατί έρχεστε και λέτε ότι δεν καταλάβαμε εμείς σωστά και ότι δεν εννοούσατε τους ιατροδικαστές. Σηκώθηκαν οι ιατροδικαστές όρθιοι. Σας κατέθεσα χθες την επιστολή, δηλαδή είστε και κατεργάρηδες, μας λέτε ψέματα και τα λέτε κατάμουτρα. Μας είπατε ότι δεν καταλάβαμε καλά ότι δηλαδή, οι ιατροδικαστές δεν κατάλαβαν καλά, ούτε οι κτηνίατροι κατάλαβαν καλά, ούτε οι ιατροί κατάλαβαν καλά, ούτε ο Πανελλήνιος Ιατρικός Σύλλογος κατάλαβε καλά κι εμείς όλοι δεν καταλάβαμε καλά. 
Εσείς είστε οι έξυπνοι, εμείς είμαστε όλοι κουτοί. Οι κουτοί λοιπόν, δεν καταλάβαμε ότι παίρνατε τα ζώα και αν δεν μιλούσαμε και δεν βγάζαμε ανάσα, τα ζώα θα τα κάνατε νεκροτομή στις καταρρακωμένες υπηρεσίες της Ιατροδικαστικής, όπως τις καταντήσατε επί των ημερών σας με τα τσιτάτα που κάνατε και με τα show Live τι στην Πάτρα, τι στην Κρήτη που ξέρετε εδώ και τέσσερις (4) μήνες για τον επίορκο ιατροδικαστή και το φέρατε προχθές για να είναι ad hoc πάνω στο νομοσχέδιο σας. Σε ποιον τα λέτε αυτά, τώρα; 
Άρα, όλοι καταλάβαμε καλά και χαίρομαι πάρα πολύ που εν τέλει το σχέδιο σας δεν το αφήσαμε να ευοδωθεί. Απαιτούνται κτηνιατροδικαστικές υπηρεσίες οργανωμένες με υποδομές, με στελέχωση και με ειδικότητες κτηνιατροδικαστών που δεν απαντούσατε στο ένα ερώτημα για να δούμε σήμερα μήπως, πόσους κτηνιατροδικαστές έχουμε στην Ελλάδα;  Έναν, ο οποίος μάλιστα, δήλωσε εξ όσων γνωρίζω από τους ίδιους τους κτηνιάτρους ότι ο άνθρωπος ασχολείται με άλλα πράγματα και όχι με την Κτηνιατροδικαστική. Πόσους; Οι ιατροδικαστές έρχονται και θέλω μια απάντηση, κύριε Υπουργέ, σας παρακαλώ πάρα πολύ για την επιστολή την οποία κατέθεσα στα Πρακτικά της Βουλής των 22 από τους 28 ιατροδικαστές, οι οποίοι απευθύνθηκαν στον Υπουργό Δικαιοσύνης για την σκαιότατη αυτή ενέργεια στην οποία προβήκατε χωρίς να έχετε συνεννοηθεί καθόλου μαζί τους και οι οποίοι καταδίκασαν βεβαίως και το περιεχόμενο όλων αυτών που εσείς έχετε επεξεργαστεί για λογαριασμό τους και χωρίς αυτούς. 
Περιμένουμε λοιπόν, τις απαντήσεις να τις ακούσουμε να δούμε τι προτίθεστε να κάνετε στο δρόμο και μέχρι την αυριανή ημέρα στην Ολομέλεια του Κοινοβουλίου και παρακαλώ πολύ, κύριε Υπουργέ, σε αυτά τα πολύ συγκεκριμένα ερωτήματα αναμένω τις απαντήσεις σας και τέλος σε ό,τι αφορά την Κτηνιατροδικαστική θέλω να μας πείτε σήμερα ένα, δύο, τρία, δηλαδή τι φέρνετε τελικά στη Βουλή; Τι ισχύει για τους κτηνιατροδικαστές και τι για τους ιατροδικαστές προκειμένου να ξέρουμε και τι ψηφίζαμε γιατί άλλο νόμο καταθέσατε και άλλο νόμο πάτε στη Βουλή. Απίστευτα πράγματα συμβαίνουν. 
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Τον λόγο  έχει η Ειδική Αγορήτρια του Κομμουνιστικού Κόμματος Ελλάδος, κυρία Μαρία Κομνηνάκα.
ΜΑΡΙΑ ΚΟΜΝΗΝΑΚΑ (Ειδική Αγορήτρια της Κ.Ο «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»): Σήμερα αντικειμενικά η ημέρα επισκιάζεται από την τραγική απώλεια των τριών πυροσβεστών στα μέτωπα της πυρκαγιάς στο Ρέθυμνο και στο Γύθειο εκφράζουμε τα ειλικρινή μας συλλυπητήρια και στις οικογένειές τους και στους συναδέλφους τους, αυτών των ανθρώπων που βρήκαν τραγικό θάνατο κατά την κατάσβεση των πυρκαγιών και ευχόμαστε και γρήγορη ανάρρωση στους δύο πυροσβέστες που ευτυχώς, ελαφρώς τραυματίστηκαν στην πυρκαγιά στο Πλωμάρι της Λέσβου δίνοντας όλη νύχτα μια πολύ δύσκολη μάχη για να μπορέσουν να κρατήσουν την πυρκαγιά έξω από τον οικισμό του Πλωμαρίου. 
Τι αποδεικνύουν αυτά τα τραγικά για ακόμα μια φορά, τα τραγικά συμβάντα; Αποδεικνύουν ότι οι συνθήκες που δίνουν την μάχη οι πυροσβέστες και ο λαός στα μέτωπα των πυρκαγιών γίνονται ακόμα πιο δύσκολες λόγω των τεράστιων κενών στο αναγκαίο μόνιμο προσωπικό του Πυροσβεστικού Σώματος, σε υποδομές, σε αναγκαίο εξοπλισμό. Δείχνουν τη μεγάλη αντίφαση για παράδειγμα, στην Κρήτη νομίζω ότι είναι μια χαρακτηριστική εικόνα αυτής της μεγάλης αντίφασης, όπου αυτές τις ημέρες θολώνει κυριολεκτικά το μάτι από τα πολεμικά αεροσκάφη που συγκεντρώνονται στη βάση της Σούδας από τους εκατοντάδες νατοϊκούς που ετοιμάζονται να εξορμήσουν στα πολεμικά μέτωπα και παράλληλα κάνουν τον τουρισμό τους στην περιοχή. 
Δεν συμβαίνει, όμως, το ίδιο με τα πυροσβεστικά μέσα που θα έπρεπε να βρίσκονται σε ετοιμότητα στο νησί στη διάρκεια μιας πολύ δύσκολης από ό,τι φαίνεται και επικίνδυνης αντιπυρικής περιόδου δεν συμβαίνει το ίδιο με τους λιγοστούς πυροσβέστες που δίνουν πραγματικά μια άνιση μάχη ξεπερνώντας τον εαυτό τους σε υπερεντατικές συνθήκες εργασίας, σε άθλιες πολλές φορές συνθήκες ιδιαίτερα στην περιοχή αυτή για την οποία έχουμε καταθέσει και καταγγελίες των πυροσβεστικών κλιμακίων και αυτοί οι άνθρωποι καλούνται να ριχτούν στη μάχη της πυρκαγιάς σε μια μάχη που δεν ρωτάει αν αυτός που είναι απέναντί του είναι μόνιμος, συμβασιούχος, εποχικός και βεβαίως με αυτές τις τραγικές απώλειες. Γίνονται για άλλη μια φορά στάχτη οι διακηρύξεις για την μεγαλύτερη από ποτέ ετοιμότητα του κρατικού μηχανισμού και όλα αυτά βεβαίως, χτυπούν ένα πολύ γερό καμπανάκι μπροστά στον Αύγουστο που ξεκινάει, όπου θα υπάρχουν και άλλες ημέρες με ζέστη και αέρα, δεν είναι καινούργια τα φαινόμενα αυτά, όπως κάθε φορά προσπαθούν να παρουσιαστούν. Συνεχίζουν και παραμονεύουν ακόμα μεγαλύτεροι κίνδυνοι για τα δάση και τον λαό γιατί αντίπαλος στον αγώνα που δίνουν και οι πυροσβέστες και ο λαός για να σώσει ό,τι σώζεται είναι αυτό το εχθρικό για τον λαό κράτος αυτό που κοστολογεί τις ανάγκες του λαού για πυροπροστασία, για μέτρα πρόληψης, για προσλήψεις, για αναγκαία μέσα και τα θυσιάζει βεβαίως, στον βωμό της κερδοφορίας του κεφαλαίου, θυσιάζει το περιβάλλον, θυσιάζει την ασφάλεια του λαού, τις ίδιες τις ζωές τους. Με αυτό το εχθρικό λοιπόν, αστικό κράτος πρέπει να ξεμπερδέψει ο λαός, εάν θέλει πραγματικά να ζήσει, όπως μπορεί στις σημερινές συνθήκες του 21ου αιώνα. 
Τώρα, κύριοι Υπουργοί, θα μπω στο νομοσχέδιο σε ορισμένα θα σταθώ έχουμε τοποθετηθεί αναλυτικά και στην κατ’ άρθρον και στην επί της αρχής. Θα θέσω ένα ερώτημα πριν μπω στο καθαυτό περιεχόμενο της Οδηγίας για τις αβάσιμες ή καταχρηστικές αγωγές που ασκούν οι διάφοροι πολιτικά ισχυροί για να φιμώσουν όσους καταγγέλλουν περιστατικά για ζητήματα που έχουν δημόσιο ενδιαφέρον και λοιπά. 
Τι συμβαίνει, κύριε Υπουργέ, με τις καταχρηστικές αβάσιμες διώξεις οι οποίες ασκούνται σε βάρος εκείνων που κινητοποιούνται και ασκούνται είτε απευθείας από την μεριά του Κράτους, είτε βάζοντας μπροστινούς διάφορα επιχειρηματικά συμφέροντα, διάφορα πολιτικά στελέχη στους διάφορους θεσμούς, εμπορικούς συλλόγους και λοιπά, όπως συμβαίνει για παράδειγμα αυτές τις ημέρες στη Λέσβο που καλούνται για απολογία πάνω από 25 κτηνοτρόφοι που  έδωσαν μάχη επιβίωσης απέναντι στον αφθώδη  πυρετό;
 Τι συμβαίνει με αυτά τα απανωτά χαστούκια που επιχειρεί να δώσει η Κυβέρνηση για να καταστείλει, για να τρομοκρατήσει το κίνημα, όπως κάνει σε όλη τη χώρα με τα αγροτοδικεία που έχει στήσει για τους αγρότες που έδωσαν έναν περήφανο αγώνα επιβίωσης στα μπλόκα; Αυτήν την καταχρηστική τακτική του κράτους θα την  σταματήσετε επιτέλους;
 Σας το λέμε κατ’ επανάληψη, είχαμε καταθέσει και τροπολογίες για το συγκεκριμένο θέμα και λέτε δεν μπορείτε να παρέμβετε στη δικαιοσύνη, ενώ υπάρχουν αντίστοιχες ρυθμίσεις σε προηγούμενα χρόνια ακόμα από τις εποχές, της αλήστου μνήμης, εποχές τις υπόθεσης  βουλκανιζατέρ του ΠΑΣΟΚ και πάει λέγοντας, υπάρχουν τέτοιες περιπτώσεις που αυτές οι αβάσιμες και καταχρηστικές μηνύσεις τίθενται στο αρχείο, ψηφίζεται ότι δεν αποτελούν ποινικά αδικήματα οι συγκεκριμένες πράξεις, όμως, αυτήν τη  συγκεκριμένη περίπτωση το αρνείστε διότι, πραγματικά σας ενοχλεί το εργατικό λαϊκό κίνημα που τσαλακώσει την εικόνα της Κυβέρνησης, που διεκδικεί και που σας θέτει και προ των ευθυνών διότι, αυτοί που θα έπρεπε σήμερα να απολογείστε για την κατάσταση που ισχύει και στη Λέσβο και συνολικά στον αγροτικό κόσμο είναι η Κυβέρνηση, αυτοί πρέπει να κάτσουν στο σκαμνί του κατηγορουμένου και όχι βέβαια, αυτοί που σέρνονται λες και είναι εγκληματίες γιατί παλεύουν για την επιβίωσή τους. 
Αυτού του είδους για παράδειγμα τις καταχρηστικές πρακτικές τις αντιμετωπίζει η συγκεκριμένη Οδηγία της (ΕΕ) 2024/1069;
Όχι, διότι, εξ αρχής, εξαιρούνται οι ποινικές διαδικασίες που πολλές φορές μπορούν να λειτουργήσουν ακόμα πιο εκβιαστικά σε βάρος και αυτών που  στρέφονται.  Εννοούμε απανωτές μηνύσεις για γνωστές περιπτώσεις άλλες της συκοφαντικής δυσφήμισης οι οποίες  μπορούν πολλές φορές να ασκήσουν πολύ μεγαλύτερες πιέσεις και εκβιασμό σε σχέση και με αγωγές που ασκούνται ούτε βεβαίως κατά την γνώμη μας και η ίδια η Οδηγία έχει σκοπό στην πραγματικότητα να αντιμετωπίσει τα μεγάλα επιχειρηματικά συμφέροντα που αποτελούν και το έδαφος πάνω στο οποίο γεννιούνται και ευνοούνται τέτοιου είδους εκβιαστικές και εκφοβιστικές πρακτικές. Τα μεγάλα επιχειρηματικά συμφέροντα και τα διάφορα λόμπι στα οποία η Ευρωπαϊκή Ένωση έχει αναγάγει σε συστατικό στοιχείο της ευρωπαϊκής δημοκρατίας και αυτή η Ευρωπαϊκή Ένωση που χαϊδεύει τα επιχειρηματικά συμφέροντα και τα ιεραρχεί έναντι των αναγκών του λαού, λέτε ότι θα έρθει να βάλει κανόνες στους νόμους της ζούγκλας που διαμορφώνει η ίδια λειτουργία του καπιταλιστικού συστήματος.
 Δεν πρόκειται γι’ αυτό και οι διατάξεις βεβαίως που φέρνετε και με την εφαρμογή της συγκεκριμένης Οδηγίας είναι κατά τη γνώμη μας ανεπαρκείς και δεν μπορούν αποτελεσματικά να αντιμετωπίσουν τέτοιου είδους υπαρκτά βεβαίως φαινόμενα που πρέπει να προστατευτούν και δεν το συζητάμε. Κατά την γνώμη μας άλλου είδους συγκρούσεις έρχονται να τακτοποιήσουν που αφορούν μεγαλύτερα επιχειρηματικά συμφέροντα, συγκρούσεις μεταξύ τους οι οποίες διαμορφώνουν και υπάρχουν και σε ευρωπαϊκό επίπεδο. Με βάση τα παραπάνω έχουμε πει ότι στη συγκεκριμένη Οδηγία θα τοποθετηθούμε με το παρόν, όπως κάναμε και στο Ευρωκοινοβούλιο.
 Θα πω μια κουβέντα για τις διατάξεις αυτές που αφορούν τη συμμόρφωση της Διοίκησης προς τις δικαστικές αποφάσεις και εδώ φαίνεται αυτό το επιλεκτικά ανίκανο κράτος, είναι χαρακτηριστική  ομολογία αυτής της επιλεκτικής ανικανότητας του αστικού κράτους διότι, για παράδειγμα στην περίπτωση των στρατηγικών επενδυτών συζητάμε αυτές τις ημέρες ακόμα και τη συνταγματική κατοχύρωση της φοροασυλίας τους, ο Υπουργός Ανάπτυξης θριάμβευε για το πώς κατάφερε να εξασφαλίσει εκατοντάδες εκατομμύρια ευρώ ως φορο ασυλία  από τους στρατηγικούς επενδυτές γι’ αυτούς εξασφαλίζονται προνομιακές fast track διαδικασίες στα δικαστήρια, δημιουργήθηκαν ειδικά επενδυτικά τμήματα, προβλέπονται ρήτρες αποζημίωσής τους στις προνομιακές συμβάσεις με τους δημόσιους φορείς και ακόμα και στην περίπτωση που εξαιτίας υπαιτιότητάς τους πολλές φορές τα έργα  καρκινοβατούν καταφέρουν και αποζημιώνονται, αλλά στην περίπτωση των εργατικών και λαϊκών στρωμάτων ή υποθέσεων με ευρύτερη σημασία για τα εργατικά και λαϊκά συμφέροντα η Διοίκηση χρονοτριβεί ακόμα και στη συμμόρφωσή της με τις δικαστικές αποφάσεις, με τις προωθούμενες διατάξεις όπως ήδη συνέβαινε, αλλά τώρα στην πραγματικότητα εδραιώνεται αυτή η τακτική. 
Η ευθύνη για τη συμμόρφωση της Διοίκησης, μεταφέρεται ουσιαστικά στην ευθύνη αυτού που δικαιώθηκε και όχι στην Διοίκηση, αντί δικαιοσύνη και Διοίκηση να έχουν δημιουργήσει τις προσφορές μεταξύ τους διαδικασίες και υπηρεσιακή συνεργασία για την υλοποίηση των δικαστικών αποφάσεων, δημιουργείται και παρεμβάλλεται άλλο ένα όργανο το Συμβούλιο Συμμόρφωσης σε κάθε δικαστήριο στο οποίο και πάλι θα πρέπει να απευθύνεται ο ίδιος ο δικαιωμένος να ζητάει εκ νέου να βρει το δίκιο του, όμως, τόσο  τα δικαιοδοτικά όσο και τα διοικητικά όργανα αποτελούν μηχανισμούς του ίδιου κράτους, που άλλοτε εμφανίζεται ενιαίο και αρραγές, όταν είναι να αντιμετωπίσει ως εχθρό του τον λαό άλλοτε δήθεν σεβόμενο την αυτοτέλεια κάθε ξεχωριστού μηχανισμού. 
Το αποτέλεσμα είναι μια αδιανόητη ταλαιπωρία των εργαζομένων και λαϊκών ανθρώπων και εμείς θέτουμε συγκεκριμένα ερωτήματα. Τι είναι αυτό για παράδειγμα που εμποδίζει τη γρήγορη εκκαθάριση απαιτήσεων του Δημοσίου σε περίπτωση προσφυγών που έχουν γίνει τελεσιδίκως  δεκτές και επιβάλλουν για παράδειγμα διαγραφή χρεών; Για παράδειγμα, υποθέσεις ασφαλισμένου που έχουν δικαιωθεί, είτε λόγω παραγραφής, είτε λόγω εσφαλμένων καταλογισμού, οι ασφαλισμένοι καλούνται να υποβάλλουν αλλεπάλληλες αιτήσεις στο ΚΕΑΟ (Κέντρο Είσπραξης Ασφαλιστικών Οφειλών) και στον ΕΦΚΑ  τελικά κάθε φορά παραπέμπονται από τον Άννα στον Καϊάφα,  δεν μπορούν να εξασφαλίσουν ασφαλιστική ενημερότητα για μια σειρά αναγκαίες ενέργειές τους και όταν καταφέρουν να βρουν τον αρμόδιο υπάλληλο που θέλει να τους βοηθήσει ακούν ορίστε, είμαι μόνος μου στο τμήμα, ορίστε η ντάνα με τις εκκρεμείς αιτήσεις που πρέπει να διεκπεραιωθούν, δεν μπορώ να κάνω κάτι άλλο, όμως, τελικά αυτός που θα κληθεί να την πληρώσει και μάλιστα με πειθαρχικά παραπτώματα και για παράβαση καθήκοντος είναι αυτός ο υπάλληλος που μόνος του παλεύει με τη στοίβα των εκκρεμοτήτων. 
Σε κάθε περίπτωση, το πρόβλημα θα μπορούσε να αντιμετωπισθεί με αλλαγές στους Κώδικες Διοικητικής και Πολιτικής Δικονομίας, ώστε να προβλέπεται υποχρέωση για τις αναγκαίες και κατάλληλες διατάξεις στις ίδιες τις δικαστικές αποφάσεις που να προβλέπουν τον τρόπο, τον υποχρεωτικό χρόνο συμμόρφωσης, τις οικείες κυρώσεις σε κάθε περίπτωση μη συμμόρφωσης και άλλες τέτοιες διατάξεις όχι, βεβαίως, να παρεμβάλλεται ξανά νέο δικαιοδοτικό όργανο ανοίγοντας ένα νέο μαραθώνιο για τους πολίτες για να μπορέσουν κάποια στιγμή να δικαιωθούν.
Τα υπόλοιπα θα τα πούμε και αύριο στην Ολομέλεια. Σας ευχαριστώ.
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Θα δώσω τον λόγο τώρα στον Ειδικό Αγρότη του ΣΥΡΙΖΑ,  τον κ. Γεώργιο Παπαηλιού. 
ΓΕΩΡΓΙΟΣ ΠΑΠΑΗΛΙΟΥ (Ειδικός Αγορητής της Κ.Ο. «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ»): Κύριε Πρόεδρε, κυρίες και κύριοι συνάδελφοι, είπαμε και στις προηγούμενες συνεδριάσεις της Επιτροπής ότι το υπό κρίση νομοσχέδιο είναι ένα πολυνομοσχέδιο υπό πράγματι επικοινωνιακά θετικό τίτλο της προστασίας από SLAPP αγωγές, αλλά στο οποίο εισάγονται ρυθμίσεις επί παντός επιστητού. 
Περιλαμβάνονται και ρυθμίσεις, οι οποίες είναι πολιτικά και συνταγματικά απαράδεκτες, όπως συμβαίνει δυστυχώς, κύριε Υπουργέ, με τα περισσότερα νομοσχέδια που εισάγει το Υπουργείο Δικαιοσύνης εν προκειμένω η παράταση της θητείας των διοικήσεων των δικαστηρίων με τρόπο που να καταργείται στην ουσία το αυτοδιοίκητο, ο περιορισμός της άσκησης του δικαιώματος αναίρεσης για τον οποίο θα αναφερθώ περαιτέρω διότι, δεν αναφέρθηκα καν στη συζήτηση  της κατ’ άρθρον και η εκ νέου τροποποίησης του Κώδικα Πολιτικής Δικονομίας με αποτέλεσμα  αυτός ο Κώδικας να έχει καταντήσει κουρελόχαρτο όπως επίσης και η υπαγωγή κτηνιατρικών εξετάσεων στις ιατροδικαστικές υπηρεσίες. 
Ως προς τον περιορισμό της άσκησης του δικαιώματος αναίρεσης τροποποιούνται τα άρθρα 552 και 560 του Κώδικα Πολιτικής Δικονομίας. Αυτός ο περιορισμός είναι μία θα έλεγα, καινοφανής ρύθμιση. Η νέα ρύθμιση προβλέπει ότι δεν επιτρέπεται αίτηση αναίρεσης, όταν το ποσόν της διαφοράς είναι μικρότερο από 20.000 ευρώ γενικά και 8.000 ευρώ για τις εργατικές διαφορές εκτός, εάν υπάρχει υπέρβαση δικαιοδοσίας των πολιτικών δικαστηρίων. 
Η λογική αυτής της ρύθμισης είναι κατά την Κυβέρνηση, κύριε Υπουργέ, η αποσυμφόρηση του Αρείου Πάγου. Η Κυβέρνηση υποστηρίζει ότι ο Άρειος Πάγος δεν πρέπει να εστιάζει σε μεγάλο αριθμό υποθέσεων με αντικείμενο μικρές οικονομικές διαφορές, αλλά σε υποθέσεις με μεγαλύτερη οικονομική αξία.  Στόχος όπως είπα είναι η ταχύτερη απονομή της δικαιοσύνης, ο περιορισμός του φόρτου εργασίας του Αρείου Πάγου και η καλύτερη λειτουργία του αναιρετικού επιπέδου της δικαιοσύνης. Έχουμε βασικές αντιρρήσεις επ΄ αυτού. Υφίσταται ένα σημαντικό ζήτημα πρόσβασης στη δικαιοσύνη κατ’ αρχάς η αναίρεση δεν πρέπει και δεν μπορεί να συνδέεται μόνον με το οικονομικό αντικείμενο της διαφοράς. Μία υπόθεση που αφορά μικρή οικονομική αξία μπορεί να έχει μεγάλη κοινωνική σημασία, να συνιστά, να περιλαμβάνει ένα πολύ σημαντικό νομικό ζήτημα, να υπάρχει ανάγκη ενιαίας ερμηνείας του νόμου. 
Διερωτώμαι τι σχέση έχει το οικονομικό κριτήριο που λειτουργεί ως φίλτρο, ως φραγμός πρόσβασης στο ανώτατο δικαστικό έλεγχο, ο οποίος εξετάζει νομικά ζητήματα και δεν υπεισέρχεται στην ουσία της διαφοράς επομένως, στο οικονομικό αντικείμενό της.
Η διαφοροποίηση του ορίου στις εργατικές διαφορές στις 8.000 ευρώ είναι θετική σε σχέση με τον γενικό κανόνα ωστόσο, παραμένει το ερώτημα μπορεί η αξία μιας εργατικής διαφοράς να αποτελεί το βασικό κριτήριο για το εάν ο εργαζόμενος θα έχει πρόσβαση στον Άρειο Πάγο; Σε περιπτώσεις αποζημιώσεων, μισθολογικών διαφορών, ζητημάτων εφαρμογής της εργατικής νομοθεσίας. Ερωτήματα θέτω στα οποία η απάντηση είναι αρνητική εξάλλου, το νομικό θέμα που κρίνεται αφορά πολύ περισσότερους εργαζόμενους από αυτόν ο οποίος συμμετέχει στη συγκεκριμένη διαδικασία. 
Άρθρο 560 του Κώδικα Πολιτικής Δικονομίας. Αφορά τους λόγους αναίρεσης κατά αποφάσεων των πρώην ειρηνοδικείων και των Πρωτοδικείων, όταν δικάζουν ως Εφετεία. Η αναίρεση έχει ιδιαίτερη σημασία, αφού δεν αποτελεί τρίτο Βαθμό δικαιοδοσίας, δεν επανεξετάζει τα πραγματικά περιστατικά και ελέγχει αν εφαρμόστηκε σωστά ο νόμος. Ο Άρειος Πάγος μέσω της αναίρεσης, της κρίσης επί της αναίρεσης, εξασφαλίζει την ενότητα της νομολογίας. 
Η τροποποίηση και σε αυτό στο 560 συνδέεται με την ίδια λογική που διαπνέει και το 552. Να περιοριστούν οι υποθέσεις που φτάνουν στον Άρειο Πάγο, όταν το οικονομικό αντικείμενο της διαφοράς είναι χαμηλό, είναι μικρό. Η επιλογή αυτή έχει ως στόχο την μείωση του αριθμού των αναιρέσεων, την ταχύτερη εκδίκαση σημαντικότερων υποθέσεων -έτσι λέτε- και βέβαια την αποσυμφόρηση του Αρείου Πάγου. 
Η βασική επιχειρηματολογία είναι ότι ο Άρειος Πάγος δεν λειτουργεί και δεν πρέπει να λειτουργεί ως ένα ακόμη στάδιο γενικής δικαστικής κρίσης, αλλά ως  δικαστήριο ελέγχου της ορθής εφαρμογής του νόμου. Με αυτήν την λογική πρέπει να επιλαμβάνεται υποθέσεων που έχουν μεγαλύτερη οικονομική σημασία. Εδώ, όμως, τίθεται ένα βασικό ερώτημα. Μπορεί η οικονομική αξία μιας διαφοράς να αποτελεί το κριτήριο για την πρόσβαση στον αναιρετικό έλεγχο; Η απάντηση από εγγυητικής σκοπιάς είναι προβληματική διότι, όπως είπα και προηγουμένως μια διαφορά μικρής οικονομικής αξίας εν προκειμένω στις εργατικές διαφορές μπορεί να αφορά την ερμηνεία μιας συλλογικής σύμβασης, δικαιώματα των εργαζομένων και ζητήματα προστασίας, μια αρχή που αφορά χιλιάδες πολίτες  εργαζόμενους. Αυτός ο υπέρμετρος περιορισμός της δικαστικής προστασίας θα έλεγα ότι συνιστά και μία έκφανση ταξικής δικαιοσύνης.
Επισημαίνεται και θα το διαβάσω λέξη προς λέξη από την Συντονιστική Επιτροπή της Ολομέλειας των Προέδρων των Δικηγορικών Συλλόγων, η καθολική αντίθεσή της. Λένε οι πρόεδροι των Δικηγορικών Συλλόγων Ελλάδος «Η αναίρεση αποτελεί θεσμικό μηχανισμό ελέγχου της ορθής εφαρμογής του δικαίου, διασφάλισης της ενότητας της νομολογίας και εμπέδωσης της ασφάλειας δικαίου. Η σοβαρότητα ενός νομικού σφάλματος, η ανάγκη ενιαίας ερμηνείας του νόμου δεν μπορεί να συναρτώνται με οποιονδήποτε χρηματικό όριο» επισημαίνεται μάλιστα ότι το όριο του επιτρεπτού της αναίρεσης, όπως προωθείται με το σχέδιο νόμου δεν προσδιορίζεται με βάση την αξία του αντικειμένου της δίκης, αλλά με βάση το επιδικασθέν ποσόν γεγονός το οποίο διευρύνει σημαντικά τον κύκλο των Αποφάσεων που καθίστανται ανέλεγκτες. Δημιουργεί ανεπίτρεπτες δικονομικές παραδοξότητες και εξαρτά τον αναιρετικό έλεγχο από την κρίση του ίδιου του δικαστηρίου που πρόκειται να υπαχθεί σε αυτόν. 
Κυρίες και κύριοι συνάδελφοι, αυτά και άλλα πολλά νομίζω ότι οδηγούν στην απόφασή μας να καταψηφίσουμε το νομοσχέδιο διότι, περιλαμβάνονται σε ένα νομοσχέδιο που κατά κύριο λόγο αφορά τις SLAPP αγωγές δηλαδή, αγωγές, οι οποίες δεν οδηγούν ή δεν επιθυμούν οι ενάγοντες να διακριβωθούν επί της ουσίας, αλλά να δημιουργήσουν ένα κλίμα εκφοβισμού, εκβιασμού και φόβου στους εναγόμενους, οι οποίοι ασκούν κριτική στους μεγάλους και ισχυρούς, στους κυβερνητικούς και άλλους.
 Τα υπόλοιπα θα τα πούμε στην Ολομέλεια. Ευχαριστώ.
[bookmark: _Hlk236302792]ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Θα περάσουμε τώρα στον Ειδικό Αγορητή της Ελληνικής Λύσης, τον κ. Βασίλειο Γραμμένο. 
ΒΑΣΙΛΕΙΟΣ ΓΡΑΜΜΕΝΟΣ (Ειδικός Αγορητής της Κ.Ο. «Ελληνική Λύση – Κυριάκος Βελόπουλος»): Δεν θα κάνω χρήση του χρόνου, θα τα πούμε στην Ολομέλεια με την επιφύλαξη μας. 
Θα θέλαμε σαν «Ελληνική Λύση»  να εκφράσουμε και εμείς τη βαθιά μας οδύνη και τον πόνο για τους αδικοχαμένους ήρωες πυροσβέστες μας που έπεσαν την ώρα του καθήκοντος, ειλικρινή συλλυπητήρια στους οικείους τους, στους συναδέλφους τους, αλλά και στην ηγεσία του Πυροσβεστικού Σώματος. 
Δυστυχώς, κάθε χρόνο, κύριε Πρόεδρε, θρηνούμε αθώους συμπολίτες μας που φεύγουν κατά την άσκηση της ώρας των καθηκόντων τους και αυτό είναι δυσάρεστο και πάρα πολύ λυπηρό. Σε καιρό ειρήνης όλα αυτά, θρηνούμε τόσα θύματα. Να ευχηθούμε γρήγορα περαστικά και στους δύο πυροσβέστες τους οποίους καλούμε να επιστρέψουν γρήγορα στα καθήκοντά τους, τους χρειαζόμαστε. Όλα τα μέλη, τα στελέχη των Σωμάτων Ασφαλείας  τα χρειαζόμαστε είναι απαραίτητοι διότι, χάρη σε αυτούς, όλοι εμείς, οι οικογένειές μας, τα παιδιά μας, οι συμπολίτες μας μπορούμε και έχουμε την πολυτέλεια να βρισκόμαστε σήμερα εδώ και να συζητάμε. 
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Θα περάσουμε στον Ειδικό Αγορητή της «ΝΙΚΗ», κ. Γεώργιο Ρούντα. 
ΓΕΩΡΓΙΟΣ ΡΟΥΝΤΑΣ (Ειδικός Αγορητής της Κ.Ο. ««ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»): Κι΄ εμείς επιφυλασσόμαστε. Θα τοποθετηθούμε αναλυτικά στην Ολομέλεια. 
Ένα σχόλιο ήθελα να κάνω εξ αφορμής του τραγικού θανάτου των πυροσβεστών για τους οποίους κι εμείς ευχόμαστε καλό παράδεισο και ο Θεός να αναπαύει τις ψυχές τους και να απαλύνει τις καρδιές των οικογενειών τους γι’ αυτή την τραγική απώλεια και να θυμίσω ότι την στιγμή που πραγματικά χρειαζόμαστε αυτούς τους ανθρώπους για να διαφυλάττουν εμάς, τις ζωές μας και τις περιουσίες μας και εκείνοι θυσιάζονται, η Κυβέρνηση τους κυνηγά συνεχώς με το ζήτημα του προσωπικού αριθμού. Ας το βάλει καλά στο μυαλό τους και να προσέξει ποιους ανθρώπους κυνηγάει. 
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Θα δώσω τον λόγο στην κυρία Ελένη Καραγεωργοπούλου, Ανεξάρτητη Βουλευτή. 
ΕΛΕΝΗ ΚΑΡΑΓΕΩΡΓΟΠΟΥΛΟΥ: Άκουσα την Εισηγήτρια σας να μιλά με έμφαση σήμερα για το άρθρο 61 και τον θεσμό της διαμεσολάβησης πώς εξελίσσεται πλέον σε ένα κομβικό σημείο σε ό,τι αφορά τα αγνώστου ιδιοκτήτη ακίνητα, τα οποία εν τέλει με την απόσυρση της προβολής δικαιωμάτων του ελληνικού Δημοσίου θα καταλήγουν στα χέρια κάποιων και ομολογώ ότι βρήκατε τον λόγο να το κάνετε με περισσότερη έμφαση για τους λόγους τους οποίους ενδεχομένως, σάς έχουν δηλώσει τρίτοι διότι, δεν νομίζω ότι αντιλαμβάνεσθε πλήρως το μέγεθος της εκτρωματικής αυτής διάταξης για το πώς μπορεί να επηρεάσει την ακίνητη περιουσία σε όλη τη χώρα για εμπράγματα δικαιώματα του ελληνικού Δημοσίου που δεν έχουν προβληθεί. 
Κι εδώ, κύριε Υφυπουργέ, επιτρέψτε μου να σας πω ότι δεν απαντήσατε σε τίποτα από όσα έθιξα με πολύ μεγάλη έμφαση ενώ, τα γνωρίζετε τα θέματα και δεν μπορέσατε να αντιτάξετε οτιδήποτε στα επιχειρήματα που είναι ακλόνητα και τα χρησιμοποιούν ήδη οι ίδιοι οι δικηγόροι του Νομικού Συμβουλίου του Κράτους στην πρόσφατη κατατεθείσα Έκθεσή τους για το έτος 2025. 
Δεν σας λέμε για διαφορές οι οποίες θα καταλήγουν στη διαμεσολάβηση επειδή το Δημόσιο δεν έχει πραγματικά να προβάλει δικαιώματα. Σας λέμε αυτό που δηλώνει και το Νομικό Συμβούλιο του Κράτους ότι το Δημόσιο δεν μπορεί να υποστηρίξει το δικαίωμα του ελληνικού Δημοσίου στα ακίνητα αυτά. Δεν έχει εργαλεία, δεν τους δίνετε, στους δικηγόρους του Νομικού Συμβουλίου του κράτους επιμένετε να μην τους δίνετε εργαλεία, δεν τους επιτρέπετε την πρόσβαση στην βάση του Ελληνικού Κτηματολογίου. Γιατί; Επιτρέπετε την πρόσβαση σε ένα σωρό άλλες ειδικότητες, σε πλατφορματζήδες, οι οποίοι έχουν εισβάλει και έχουν επιτρέψει τη σύνδεση με τη βάση εφαρμογών που είναι άσχετες με το Κτηματολόγιο για τους ευνόητους λόγους που όλοι καταλαβαίνουμε διότι, αυτό συνεπάγεται απευθείας αναθέσεις και χρήματα και χρήματα και χρήματα και δεν επιτρέπετε την πρόσβαση στη βάση του Ελληνικού Κτηματολογίου στους δικηγόρους του Δημοσίου. Πως θα κάνουν τη δουλειά τους; Τι άλλο δεν τους δίνετε; Τι δηλώνουν καταγγέλλοντας στην ‘Έκθεσή τους την οποία έχει ο κ. Κακλαμάνης στα χέρια του από τα μέσα Ιουνίου. 
Τι δηλώνουν; Ότι δεν υπάρχουν τοπογραφικά, δεν υπάρχουν επικοινωνίες από εξειδικευμένα στελέχη υπηρεσιών που καλούνται να απαντήσουν σε συγκεκριμένα ερωτήματα και γι’ αυτόν τον λόγο οι αγωγές του ελληνικού Δημοσίου, οι εμπράγματες αγωγές του ελληνικού Δημοσίου αναστέλλονται διαρκώς, σε άσχετα νομοσχέδια φέρνετε και μια διάταξη με την οποία παρατείνετε την αναστολή του διαστήματος για την έγερση αγωγών του ελληνικού Δημοσίου. Γιατί; Διότι, δεν υπάρχουν αποδεικτικά στοιχεία. Αυτό σας λένε. 
Άρα, στον βαθμό που δεν μπορούν να αποδείξουν τα δικαιώματα του ελληνικού Δημοσίου δεν τα προβάλλουν. Αυτό πως θα επιληφθεί; Με μία ένορκη βεβαίωση κάποιου που θα επιλέξετε που σας είναι αρεστός μαζί με ένα έντυπο Ε9 θα πηγαίνετε στη διαμεσολάβηση και εδώ κακώς για εμένα παρεμβαίνουν οι διαμεσολαβητές σήμερα, με υπόμνημά τους να δηλώνουν επειδή είμαι και διαμεσολαβήτρια, είμαι διαπιστευμένη γνωρίζω το αντικείμενο, γνωρίζω και μπορώ να πω ότι κατά τον τύπο έχουν δίκιο στο υπόμνημά τους να λένε ότι μπορούμε κι εμείς ας μην είμαστε νομικοί να συνυπογράψουμε ένα τέτοιο πρακτικό και να διευκολύνουμε μια τέτοια συζήτηση, αλλά λυπάμαι κάποιον ο οποίος δεν είναι νομικός, δεν μπορεί να καταλάβει στοιχειωδώς τι του καταθέτει η μία πλευρά και τι του καταθέτει η άλλη πλευρά ή τι παραλείπει να καταθέσει το οποίο είναι κρίσιμο ακόμα και για το παραδεκτό της σύνταξης αυτού του πρακτικού το οποίο θα επιτελέσει πρακτικά τον ρόλο τίτλου. 
Δημιουργείτε, δηλαδή, μία επέκταση της δυνατότητας κατοχύρωσης τίτλου με τίτλο εμπραγμάτου δικαιώματος και φυσικά, σε άλλο νομοσχέδιο το εκτρωματικό που κάνετε είναι να δημιουργείτε μια τριμελή επιτροπή στο Υπουργείο Οικονομικών, η οποία θα αποφασίζει, εάν κάτι κάνει να καταχωριστούν εν τέλει αυτά τα πρακτικά ή όχι άρα, είναι δεδομένο ότι υπάρχει εδώ, κάτω από το τραπέζι, κάποιου είδους συνδιαλλαγή την οποία θέλετε να έχετε πρόσφορη στην περίπτωση που θέλετε να ικανοποιήσετε συγκεκριμένα συμφέροντα. 
Υπάρχουν, λοιπόν, τρομερές ελλείψεις στα δικαιώματα του ελληνικού Δημοσίου είναι αδήλωτα, υπάρχουν πραγματικές δυσχέρειες πρόσβασης στα στοιχεία από τους δικηγόρους του Νομικού Συμβουλίου του Κράτους, μεγάλες καθυστερήσεις στην αποστολή εγγράφων από αρμόδιες υπηρεσίες λόγω ελλιπούς στελέχωσης και λόγω έλλειψης εξειδικευμένου προσωπικού, υπάρχουν οργανωτικές αδυναμίες, όλα αυτά παραμένουν προβλήματα, η νέα διαδικασία σαφώς και δεν αρκεί από μόνη της για την επίλυση αυτών των προβλημάτων και στον βαθμό που το ελληνικό Δημόσιο δεν έχει καμία πλήρη εικόνα της περιουσίας που εκπροσωπεί και δεν διαθέτει τα αναγκαία στοιχεία για την υπεράσπιση των δικαιωμάτων της γης του ελληνικού Δημοσίου τότε η δυσκολία δεν βρίσκεται στη διαμεσολάβηση.
 Απλά, τι επιχειρείτε με τη διαμεσολάβηση; Να αποδείξετε ότι ο δικαστικός χάρτης έχει πετύχει, όπως επιχειρήσατε με το να δώσετε ύλη στους δικηγόρους να κάνουν τί; Με πράξεις, διαταγές πληρωμής και τι συμβαίνει; Αντί να αποσυμφορήσετε τα πινάκια των δικαστηρίων, οι αγωγές κακοδικίας κατά δικηγόρων και οι ανακοπές κατά των διαταγών πληρωμής που έχουν εκδοθεί με τρόπο τελείως εκτός νομικού πλαισίου, συμβαίνει να επισείει το αντίθετο αποτέλεσμα από αυτό που επιχειρήσατε να επιφέρετε και έτσι η επιτυχία του δικαστικού χάρτη και πάλι κλονίζεται.
Το ίδιο πράξατε και με τους συμβολαιογράφους. Είπατε ότι ήρθατε σε μια συμφωνία με τους συνδικαλιστές για το πώς τελικά θα στοιχειοθετηθεί αυτού του είδους η διαδικασία δημοσίευσης διαθηκών από συμβολαιογράφους. Είναι δημόσιοι λειτουργοί, δεν αντιλέγει κανείς σε αυτό, αλλά δεν είναι δικαστές και δεν μπορεί να τους μετατρέπετε σε οιονεί δικαστές χωρίς να παρέχονται οι σχετικές θεσμικές εγγυήσεις και γι’ αυτό απέχουν από την δημοσίευση διαθηκών. 
Αυτού του είδους ο τιμωρητικός χαρακτήρας της διάταξης που αλλοιώνει τελείως τη δυνατότητα της δημοκρατικής συνέλευσης των μελών και της δημοκρατικής λήψης απόφασης των μελών των συμβολαιογράφων, δεν νομίζω ότι υπηρετεί ούτε τον θεσμό, ούτε της ίδιας της λειτουργίας του δημοσίου λειτουργού, αλλά ούτε πολύ περισσότερο συνάδει με τις αρχές της καλής νομοθέτησης και με το ίδιο το κράτος δικαίου.
Την ανοχή σας, κύριε Πρόεδρε, λίγο ακόμα θέλω να θίξω δύο διατάξεις για τις οποίες δεν έχει γίνει κανένας λόγος, οι οποίες έρχονται σε ένα επίσης άσχετο νομοσχέδιο, όπως και αυτές οι διατάξεις για το Ελληνικό Κτηματολόγιο -δεν σχετίζεται οπωσδήποτε το Υπουργείο Δικαιοσύνης- εξάλλου, το Ελληνικό Κτηματολόγιο υπάγεται στο Υπουργείο Ψηφιακής Διακυβέρνησης.
Φέρνετε παράλληλα διατάξεις για το ίδιο αντικείμενο στο Υπουργείο Περιβάλλοντος και στο Υπουργείο Δικαιοσύνης. Το νομοσχέδιο του Υπουργείου Περιβάλλοντος ψηφίζεται κάτω στην Ολομέλεια σήμερα και συμβαίνει μαζί με αυτές τις δύο διατάξεις, για τρίτη φορά, να παρεμβαίνετε στην ακίνητη περιουσία των Ενόπλων Δυνάμεων. Πώς το κάνετε; Στα άρθρα 91 και 92 σε τρία διαφορετικά νομοσχέδια μέσα σε λίγες ημέρες διατάξεις για την ακίνητη περιουσία των Ενόπλων Δυνάμεων. Κοιτάτε τι κάνετε λοιπόν. Η μία παρέμβασή σας αφορούσε τον φορέα αξιοποίησης ακινήτων Ενόπλων Δυνάμεων και η άλλη τη διοίκηση των Ελληνικών Αμυντικών Συστημάτων. 
Την προηγούμενη εβδομάδα σε νομοσχέδιο του Υπουργείου Κοινωνικής Συνοχής, ο Υπουργός Εθνικής Άμυνας φέρνει με τροπολογία ρυθμίσεις για την αξιοποίηση στρατιωτικών ακινήτων και το Πρόγραμμα Κοινωνικής Κατοικίας και καταργεί το ανώτατο όριο του 75% των οικημάτων που μπορούσαν να διατεθούν στο Πρόγραμμα χωρίς να εξηγήσει ποιο όριο ισχύει πλέον και αναθέτει στο Υπουργείο Εθνικής Άμυνας τον σχεδιασμό, τις μελέτες, τους διαγωνισμούς και την εκτέλεση έργων. 
Ζητήσαμε τότε λοιπόν, να μάθουμε -σε εκείνη τη συζήτηση- με ποια κριτήρια επιλέχθηκαν τα πρώτα στρατόπεδα, ποιο ποσοστό της στρατιωτικής περιουσίας θα διατεθεί και ποιος τελικά, ωφελείται από την κατάργηση του ορίου. Καμία ουσιαστική απάντηση δεν δόθηκε. Σήμερα, σε ένα επίσης, άσχετο νομοσχέδιο ξαναμιλάτε για την περιουσία των Ενόπλων Δυνάμεων και με το άρθρο 91 καταργείτε λίγους μήνες μετά τον ν.5223/2025, την υποχρέωση πλήρους και αποκλειστικής απασχόλησης για δύο (2) μέλη του Διοικητικού Συμβουλίου του Φορέα Αξιοποίησης Ακινήτων Ενόπλων Δυνάμεων που διορίζει ο ίδιος ο Υπουργός.
Τι έχει αλλάξει μέσα σε λίγους μήνες, κύριε Δένδια; Σιγά μην απαντήσετε, δεν θα έρθετε καν στην Ολομέλεια, τον κ. Δαβάκη θα στείλετε ενδεχομένως, να υποστηρίξει τις δύο αυτές διατάξεις. Όταν ιδρύσατε τον Φορέα θεωρήσατε αναγκαίο τα συγκεκριμένα μέλη να ασχολούνται πλήρως και αποκλειστικά με το έργο τους. Σήμερα, καταργείτε αυτή την εγγύηση και δεν εξηγείτε ποια ανάγκη προέκυψε γι’ αυτήν την κατάργηση δηλαδή, αυτοί οι συγκεκριμένοι που θα επιτελούν τον ρόλο μελών της διοίκησης θα μπορούν να απασχοληθούν και κάπου αλλού. Ποιες παράλληλες επαγγελματικές δραστηριότητες λοιπόν, θα μπορούν να ασκούν; Μπορεί να μας πει κάποιος από την Κυβέρνηση; Πώς θα ελέγχεται η πιθανή σύγκρουση συμφερόντων; Γιατί η Κυβέρνηση θεωρεί ότι ένας Φορέας που θα διαχειρίζεται τόσο σημαντική δημόσια περιουσία χρειάζεται λιγότερες εγγυήσεις από εκείνες που η ίδια θέσπισε πριν από λίγους μήνες; Η μεταβολή αυτή δεν μπορεί να παρουσιαστεί ως απλή τεχνική διόρθωση διότι, αλλάζει το θεσμικό πλαίσιο λειτουργίας του Φορέα την ώρα που διευρύνετε συνεχώς τον ρόλο του στην αξιοποίηση της στρατιωτικής περιουσίας.
Στο άρθρο 92, εξαιρείτε τα Ελληνικά Αμυντικά Συστήματα από το πεδίο εφαρμογής του ν.5062/2023, δηλαδή από τον νόμο που εσείς οι ίδιοι παρουσιάσατε ως μεταρρύθμιση αξιοκρατίας, διαφάνειας στην επιλογή διοικήσεων των δημοσίων φορέων και το έχουμε δει βεβαίως αυτό, πώς το εφαρμόσατε στην περίπτωση του Ελληνικού Κτηματολογίου, ακόμα προσωρινός είναι ο κύριος Πρόεδρος του Ελληνικού Κτηματολογίου, κ. Λίπας, διορισμένος από τον κ. Παπαστεργίου και ο προηγούμενος Πρόεδρος, ο κ. Σακαρέτσιος προσωρινός Πρόεδρος κι αυτός είχε διοριστεί από τον κ. Κυρανάκη. Τρία χρόνια μετά, προσωρινοί οι πρόεδροι, ο ν.5262 στο συρταράκι, στο ντουλάπι κλειδωμένος, αλλά αυτήν την φορά ο ν.5062, ο οποίος αποτελεί πραγματικά εγγύηση αξιοκρατίας δεν είναι ο νόμος που και πάλι μπορείτε να εμπιστευτείτε λέτε, για τα Ελληνικά Αμυντικά Συστήματα και εδώ, με περίσσιο θράσος φέρνετε μία διάταξη εξαίρεσης των Ελληνικών Αμυντικών Συστημάτων και αν κρίνετε ότι δεν είναι κατάλληλος για έναν τόσο κρίσιμο Φορέα της Εγχώριας Αμυντικής Βιομηχανίας, γιατί τον παρουσιάσατε ως γενικό και αξιόπιστο για τους υπόλοιπους δημόσιους οργανισμούς;
Ποια συγκεκριμένη ανάγκη επέβαλε την εξαίρεση τον ΕΑΣ; Ποια διαδικασία θα εφαρμόζεται πλέον, για την επιλογή της διοίκησής τους; Ποιος θα αξιολογεί τα προσόντα; Ποια θα είναι τα αντικειμενικά κριτήρια; Ποιες οι εγγυήσεις δημοσιότητας, λογοδοσίας, διαφάνειας και αμεροληψίας στη λήψη αποφάσεων;
Μέσα σε διάστημα λίγων ημερών, λοιπόν, το Υπουργείο Εθνικής Άμυνας νομοθετεί σε νομοσχέδια άσχετων Υπουργείων για στρατιωτικά ακίνητα και είναι εξαιρετικά ανησυχητικό ότι αυτό συμβαίνει σε μία περίοδο που οι αντιστάσεις είναι μειωμένες για όλα τα προβλήματα που αντιμετωπίζει η χώρα και δυστυχώς, για την τραγωδία που βιώνουμε στην λαίλαπα των πυρκαγιών να χάνονται ανθρώπινες ζωές, να χάνονται οι μαχόμενοι πυροσβέστες σε μία χώρα που θρηνεί ανθρώπινο δυναμικό, αλλά θρηνεί και την απώλεια του φυσικού περιβάλλοντος που τόσο μεγάλη ανάγκη έχουμε να προστατεύσουμε. Σας ευχαριστώ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές, κ.κ. Αθανασίου Χαράλαμπος, Αντωνίου Μαρία, Βούλτεψη Σοφία, Δημοσχάκης Αναστάσιος (Τάσος), Ζεμπίλης Αθανάσιος, Καιρίδης Δημήτριος, Καλογερόπουλος Δημήτριος, Καππάτος Παναγής, Καραμπατσώλη Κωνσταντίνα, Κεδίκογλου Συμεών (Σίμος), Κελέτσης Σταύρος, Κεφάλα Μαρία – Αλεξάνδρα, Κοτρωνιάς Γεώργιος, Κούβελας Δημήτριος, Κτιστάκης Ελευθέριος, Κυριαζίδης Δημήτριος, Κωνσταντινίδης Ευστάθιος, Κωτσός Γεώργιος, Λαζαρίδης Μακάριος, Μακρή Ζωή (Ζέττα), Μάνη – Παπαδημητρίου Άννα, Μαντάς Περικλής, Μαρκογιαννάκης Αλέξανδρος, Μπαρτζώκας Αναστάσιος, Μπουκώρος Χρήστος, Νικολακόπουλος Ανδρέας, Οικονόμου Βασίλειος, Τριαντόπουλος Χρήστος, Υψηλάντης Βασίλειος – Νικόλαος, Φόρτωμας Φίλιππος, Χαρακόπουλος Μάξιμος, Γιαννακοπούλου Κωνσταντίνα (Νάντια), Λιακούλη Ευαγγελία, Μάντζος Δημήτριος, Μουλκιώτης Γεώργιος, Πάνας Απόστολος, Τσίμαρης Ιωάννης, Δελής Ιωάννης, Κανέλλη Γαρυφαλλιά (Λιάνα), Κομνηνάκα Μαρία, Συντυχάκης Εμμανουήλ, Πολάκης Παύλος, Ξανθόπουλος Θεόφιλος, Παπαηλιού Γεώργιος, Γραμμένος Βασίλειος, Χήτας Κωνσταντίνος, Κουρουπάκη Ασπασία, Ρούντας Γεώργιος, Βαλτογιάννης Διονύσιος, Δρίτσας Θεόδωρος, Δημητροκάλλης Ιωάννης, Καραγεωργοπούλου Ελένη, Κατσιβαρδάς Χαράλαμπος, Σαρακιώτης Ιωάννης, Τζανακόπουλος Δημήτριος, Τσαπανίδου Παρθένα (Πόπη), Χρηστίδου Ραλλία και Ψυχογιός Γεώργιος.
ΑΝΑΣΤΑΣΙΟΣ ΜΠΑΡΤΖΩΚΑΣ(Πρόεδρος της Επιτροπής): Θα δώσω τον λόγο στον Βουλευτή του ΣΥΡΙΖΑ, κ. Θεόφιλο Ξανθόπουλο. 
ΘΕΟΦΙΛΟΣ ΞΑΝΘΟΠΟΥΛΟΣ: Δεν μπορώ παρά να ξεκινήσω από την έκφραση οδύνης για την απώλεια των τριών πυροσβεστών και του φυσικού πλούτου που ταυτόχρονα χάνεται και τον οποίο προσπάθησα να υπερασπίσω και να απευθύνω τα θερμά μου συλλυπητήρια στους οικείους τους. Τα υπόλοιπα σε άλλο χρόνο, δεν είναι της παρούσης.
Με αφορμή το νομοσχέδιο το σημερινό, θέλω να κάνω μία παρέμβαση και να επισημάνω την πρακτική πια που ακολουθεί η Κυβέρνηση την αντιδημοκρατική και την εντελώς απαράδεκτη που παρεμβαίνει με τρόπο αδιανόητο μέχρι πρότινος, στις διαδικασίες των συνδικάτων, των σωματείων, των ενώσεων προσώπων.
Την αρχή την έκανε ο κ. Γεωργιάδης με τον διορισμό διοίκησης στον Πανελλήνιο Ιατρικό Σύλλογο και ξέσπασαν και διαμαρτυρίες, τα είπαμε και στη Βουλή, έχουμε και παρεμβάσεις από θεσμικούς φορείς που καταγγέλλουν αυτή την πρακτική, αλλά το αυτί της Κυβέρνησης δεν ιδρώνει διότι, βλέπουμε στο παρόν νομοσχέδιο παρατείνεται η θητεία των διοικήσεων των μεγάλων Πρωτοδικείων της χώρας για άλλον έναν χρόνο δηλαδή, αγνοείται η αυτονομία των συνδικαλιστικών οργάνων των διοικήσεων των δικαστών και αποφασίζει ο Υπουργός να παρατείνει τη θητεία των υπαρχουσών διοικήσεων. 
Είναι μία ωμή παρέμβαση και καταστρατήγηση της αυτονομίας των συνδικαλιστικών οργάνων των δικαστών από τους οποίους υπάρχει και η ανάλογη αντίδραση  και είναι ένα θέμα το οποίο έρχεται να κουμπώσει, να αθροιστεί στην προηγούμενη ιστορία με τον Πανελλήνιο Ιατρικό Σύλλογο, αλλά δεν είναι μόνον αυτό. Βλέπουμε ότι παρεμβαίνει και στη διαδικασία σύγκλησης της γενικής συνέλευσης των συμβολαιογράφων και ρυθμίζει άλλου είδους πλειοψηφίες. Παρεμβαίνει δηλαδή νομοθετικά και ορίζει πώς θα γίνονται οι πλειοψηφίες, πώς θα είναι μία γενική συνέλευση, πώς θα έχει απαρτία κόντρα σε ό,τι έχουν αποφασίσει οι συμβολαιογράφοι, κόντρα σε όποια πρακτική έχει διαμορφωθεί, επειδή ακριβώς οι αποφάσεις του Συμβολαιογραφικού Συλλόγου Αθηνών δημιουργούν προβλήματα στην Κυβέρνηση -δεν της αρέσουν- και βρίσκει αυτόν τον τρόπο, τον αδιανόητο τρόπο να εμποδίσει τους συμβολαιογράφους να εκφράσουν άποψη.
Παρεμβαίνει, δηλαδή, στον τρόπο επίτευξης της απαρτίας μάλιστα, εκτός του ότι είναι εντελώς προκλητικός ο τρόπος που παρεμβαίνει ουσιαστικά αποδυναμώνει πλήρως την δυνατότητα των συμβολαιογράφων να συνέλθουν σε νόμιμη συνέλευση και ενώ απ’ όσο ξέρουμε, για όσους από εμάς έχουμε θητεύσει στη δικηγορία, η πρακτική είναι ότι μετά από μία ανεπιτυχή προσπάθεια για την επίτευξη της απαρτίας η επόμενη γενική συνέλευση αποτελείται από όσους επέλεξαν να παραστούν και θεωρείται ότι έχει απαρτία, το Υπουργείο παρεμβαίνει ως μη όφειλε και σε αυτήν την κατεύθυνση.
Αυτή η αυταρχική αντίληψη, η αντιδημοκρατική αντίληψη, η αντίληψη της Κυβέρνησης πως με ό,τι δεν συμφωνεί παρεμβαίνει νομοθετικά και το αλλάζει διότι, όπως έχει πει ο κ. Γεωργιάδης «πλειοψηφία είμαστε κάνουμε αυτό που γουστάρουμε» οφείλει να μας βρει όλους απέναντι και τα Συνδικάτα και τους εργαζόμενους και τους επιστημονικούς φορείς και τους βουλευτές διότι, δεν είναι μία επί μέρους αντιμετώπιση είναι μία συνολική αντίληψη της Κυβέρνησης για την οποία θα θέλαμε να ακούσουμε μερικές απόψεις από τον κύριο Υπουργό είτε σήμερα στην ομιλία του εφόσον, επιλέξει να μιλήσει, είτε αύριο στην Ολομέλεια και βεβαίως, θα πρέπει να υπερασπίσουμε την αυτονομία των συνδικαλιστικών, των επαγγελματικών οργανώσεων διότι, έτσι όπως άνοιξε η όρεξη της Κυβέρνησης δεν νομίζω κανένα Σωματείο να μείνει ανέγγιχτο από αυτού του είδους τις πρωτοβουλίες.
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Θα δώσω τον λόγο στον Ανεξάρτητο Βουλευτή, κ. Θεόδωρο Δρίτσα. 
ΘΕΟΔΩΡΟΣ ΔΡΙΤΣΑΣ: Βαθιά η θλίψη όλων μας και όλου του ελληνικού λαού για την απώλεια των τριών στελεχών του Πυροσβεστικού Σώματος, μάχιμων στελεχών από διαφορετικές συνθήκες οι δύο στο Ρέθυμνο και ο ένας Αξιωματικός του Πυροσβεστικού Σώματος στο Γύθειο. Αιωνία η μνήμη τους. Στήριξη στις οικογένειες, στήριξη στα στελέχη του Πυροσβεστικού Σώματος από όλους, αλλά κυρίως από τους αρμόδιους, από το Αρχηγείο και από την Κυβέρνηση.
Είναι απόλυτη υποχρέωση και ανάγκη βέβαια, έχει δίκιο ο συνάδελφος, είναι για μετά αυτά, η διερεύνηση του αν αυτά που συνέβησαν ήταν ή δεν ήταν δυνατόν να προβλεφθούν και να έχουν αντιμετωπιστεί. Βαριά υποχρέωση και της Πολιτείας και όλων μας. 
Κύριε Πρόεδρε, επιτρέψτε μου μία παρέμβαση, μία υπέρβαση θα την έλεγα που δεν την συνηθίζουμε. Καταθέσαμε σήμερα οι δύο Βουλεύτριες και οι  δύο Βουλευτές που ανήκουμε στο κόμμα της «Νέας Αριστεράς» ως ανεξάρτητοι κατά τον Κανονισμό της Βουλής, μία τροπολογία. Η Θεοπίστη (Πέρκα) Πέρκα, η Σία Αναγνωστοπούλου, ο Ευκλείδης Τσακαλώτος και εγώ. Ζητήσαμε και από άλλα κόμματα, από όλα τα κόμματα της Αντιπολίτευσης να την συνυπογράψουν, δεν κατέστη δυνατόν νομίζω ότι όμως στην πορεία και θα έρθει και αύριο στην Ολομέλεια. 
Το ανακοινώνω για να είναι ενήμερο το Σώμα και η Επιτροπή αφορά και εδώ είναι η υπέρβαση, δεν είναι τροπολογία αρμοδιότητας του Υπουργείου Δικαιοσύνης, αλλά νομίζω ότι είναι θεμιτό παρ’ όλο που εμείς αγωνιζόμαστε για να μην έρχονται τροπολογίες σε άσχετα νομοσχέδια κατ’ αναλογία με την παράδοση του Ελληνικού Κοινοβουλίου στα Θερινά Τμήματα της Βουλής και επειδή η Βουλή κλείνει τώρα και νομοσχέδιο του Υπουργείου Παιδείας δεν υπάρχει, καταθέτουμε την τροπολογία για την κατάργηση της ρύθμισης του νόμου 4777 του 2021 για την ελάχιστη βάση εισαγωγής στα Ανώτατα Εκπαιδευτικά Ιδρύματα. 
Έχει γίνει άκρως επίκαιρο με τις εξελίξεις τις τελευταίες, η Περιφέρεια απογυμνώνεται και από την πραγματικότητα και με τις νέες εξετάσεις τις φετινές υπάρχουν σχολές στην Περιφέρεια, στα νησιά λυπάμαι με τέσσερις, πέντε επιτυχόντες φοιτητές και φοιτήτριες και την ίδια στιγμή όλα καταρρέουν ακριβώς τουλάχιστον, περιφερειακά και χρειάζεται στοχευμένη καταρχήν και επείγουσα παρέμβαση. 
Νομίζω ότι όλα τα κόμματα πρέπει αύριο να το στηρίξουν ώστε, να δει η Κυβέρνηση τι θα κάνει τουλάχιστον, για Σχολές που αφορούν το Υπουργείο Τουρισμού, Σχολές της Αστυνομικής και Πυροσβεστικής Ακαδημίας, Σχολές Δοκίμων Σημαιοφόρων Λιμενικού Σώματος και Λιμενοφυλάκων, αλλά και άλλες πολλές και εν γένει διότι, δεν πάει άλλο, είναι μια τραγική αποτυχία η ρύθμιση αυτή της Κυβέρνησης και πρέπει με γενναιότητα να την πάρει πίσω. 
Προχωρώ στο νομοσχέδιο, SLAPPs, Μέτρα για την προστασία από στρατηγικές αγωγές προς αποθάρρυνση της συμμετοχής του κοινού, σύμφωνα με την Οδηγία 2024 με αριθμό 1069 της Ευρωπαϊκής Ένωσης.  Είναι θετικό το είπαμε και στις προηγούμενες συνεδριάσεις ότι ενσωματώνεται και στην ελληνική νομοθεσία αυτή η Οδηγία με τα Κεφάλαια Α΄ έως Ε΄΄ και τα άρθρα 1 έως 19 και δίνει την δυνατότητα να υπάρξει μία πρόοδος σε αυτήν την εξοργιστική, ηγεμονική, εγώ θα έλεγα γκανγκστερική πρακτική, που αναπτύσσουν ισχυροί παράγοντες της οικονομίας και των θεσμών ακόμα, ακόμα και οι κυβερνήσεις μη εξαιρουμένης της ελληνικής Κυβέρνησης εναντίον δημοσιογράφων, πολιτών, εναντίον της ελεύθερης έκφρασης γνώμης, εναντίον της αποκάλυψης σκανδάλων σε μία προσπάθεια να επικρατήσει θανατική σιγή στον κοινωνικό και στον πολιτικό και στο νομικό και στον θεσμικό έλεγχο μιας αυθαίρετης κάστας παρακρατικών της οικονομίας και των κρατών γιατί περί αυτού πρόκειται, οι οποίοι τώρα έχουν ξεθαρρέψει τόσο πολύ ώστε, κάνουν όλες αυτές τις αγωγές, οι οποίες, όμως, πιάνουν τους πάντες και τα πάντα. 
Είναι αδύνατον και μέσα στον ανταγωνισμό να γίνει η διάκριση και έτσι και η Ευρωπαϊκή Ένωση και η Ελληνική Κυβέρνηση κατάλαβε ότι δεν μπορεί να μείνει με σταυρωμένα τα χέρια γιατί τινάζεται όλο το σύστημα στον αέρα με αυτόν τον τρόπο και όχι μόνον αυτοί που και κατά την Κυβέρνηση καλώς θα έπρεπε να ελεγχθούν, να διωχθούν και να σιωπήσουν. 
Από αυτή την άποψη, λοιπόν, είναι σωστό αυτό που προωθείται. Έχει ελλείψεις, τις επισημάναμε, έχει ασάφειες, τις επισημάναμε στους ορισμούς, έλλειψης σαφήνειας και έλλειψης τεκμηρίωσης όλα αυτά,  μένει -όπως ειπώθηκε- στη νομολογία να τα ρυθμίσει αυτά, δεν είναι έτσι, μέχρι αύριο, κύριε Υπουργέ, έχετε τη δυνατότητα να εξειδικεύσετε και να προσδιορίσετε με μεγαλύτερη σαφήνεια αυτούς τους τομείς. 
Δεν θα μακρηγορήσω, στο Μέρος Β΄ στα Κεφάλαια Α΄ έως Γ΄ το νέο πλαίσιο για τη συμμόρφωση της διοίκησης και των δικαστικών αποφάσεων έχει και εδώ ρυθμίσεις που θα μπορούσαν να θεωρηθούν ότι προσφέρουν ή λύνουν κάποια ζητήματα, βάζουν μία τάξη ή διορθώνουν ατέλειες των προηγούμενων νομοθετικών ρυθμίσεων, όμως, εδώ χρειάζεται μια γενναία δήλωση της Κυβέρνησης ότι εκείνη πρώτη θα σεβαστεί τις Αποφάσεις των δικαστηρίων διότι, είναι μία Κυβέρνηση που έχει γράψει στα παλιά της τα παπούτσια τις Αποφάσεις των δικαστηρίων, του ΣτΕ και άλλων, είτε στις συντάξεις, είτε πρόσφατα σε άλλες περιπτώσεις πολύ σημαντικές, είτε στα ιδιωτικά πανεπιστήμια, είτε στο νερό με την ΕΥΔΑΠ και με τις διαδοχικές αποφάσεις του Συμβουλίου Επικρατείας φέρνοντας νομοσχέδια που ανοίγουν την πόρτα -αυτό που συζητείται σήμερα στην Ολομέλεια- για την ιδιωτικοποίηση του νερού έστω και αν η Κυβέρνηση το αρνείται. 
Αυτό είναι υποκρισία. Οι Αποφάσεις του Συμβουλίου της Επικρατείας δεν είναι μόνον τεχνικές αποφάσεις, τυπικές αποφάσεις, μιας στενής νομικής ερμηνείας. Είναι επί της ουσίας κατά το Σύνταγμα επομένως, η Κυβέρνηση τις Αποφάσεις αυτές δεν οφείλει να τις διαπραγματεύεται μετατρέποντας το γράμμα του νόμου, ώστε να ελίσσεται για να είναι εντός του πνεύματος, αλλά οφείλει να σεβαστεί το πνεύμα και το γράμμα και να ρυθμίσει, να αποσύρει τα νομοθετήματά της που είναι σε σύγκρουση με τις δικαστικές αποφάσεις. Το ψάρι βρωμάει από το κεφάλι και αν η κυβερνήσεις και η Κυβέρνηση η συγκεκριμένη σήμερα δεν δώσουν το παράδειγμα, η Διοίκηση δεν μπορεί να προσαρμοστεί σε αυτόν τον κανόνα. 
Τέλος, στην οργάνωση και λειτουργία των δικαστηρίων και των Δικαστικών Υπηρεσιών, στο μέρος Γ΄, το άρθρο 37, κύριε Υπουργέ, πως επιμένετε; Δεν ξέρω αν κάνατε ή αν θα κάνετε καμία αλλαγή σε αυτό. Οι διοικήσεις των δικαστηρίων με εκλογική διαδικασία που ψήφισαν οι ίδιοι οι δικαστές τους εκπροσώπους τους για την Διεύθυνση των Δικαστικών Σωμάτων και τον τομέα είναι διετείς. Εξελέγησαν οι συγκεκριμένες και οι συγκεκριμένοι δικαστές και εισαγγελείς για δύο χρόνια. Κανείς δεν έχει δικαίωμα να παρατείνει τη θητεία τους παρά μόνον για πολύ εκτάκτους λόγους για πόλεμο ή οτιδήποτε άλλη αδυναμία αφού, γι’ αυτό εκλέχθηκαν. Είναι στοιχείο της εκλογιμότητας τους η διετία. Πως τολμάτε; Τι σόι Υπουργείο Δικαιοσύνης είναι αυτό; Να δίνετε τέτοια ευρεία ερμηνεία ότι παρατείνω τον χρόνο, δικαίωμά σας να το κάνετε, εάν είναι σωστό ή όχι να είναι τριετής η θητεία ή όχι είναι άλλο θέμα, αλλά από εδώ και πέρα. 
Εκλογές πρέπει να γίνουν τώρα που λήγει η θητεία όσων εξελέγησαν για δύο χρόνια δεσμευτικά. Κανένας δεν μπορεί να τα κάνει τρία χρόνια. Για τα θέματα της αναίρεσης για να μην μακρηγορήσω άλλο, τα οποία απασχόλησαν την Επιτροπή πάρα πολύ και στα οποία δεν υπάρχουν απαντήσεις. 
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Τον λόγο έχει ο κ. Παύλος  Πολάκης.
ΠΑΥΛΟΣ ΠΟΛΑΚΗΣ: Σας ευχαριστώ πολύ, κύριε Πρόεδρε, είναι και άλλη Επιτροπή σε εξέλιξη ήρθα πιο αργά, δεν θα αναφερθώ συνολικά στο νομοσχέδιο, έχει τοποθετηθεί ο Εισηγητής μας. 
Εγώ θα μιλήσω μόνον για δύο, τρία πολύ συγκεκριμένα άρθρα. Το πρώτο που θα πω είναι για το άρθρο 67, η ανάθεση εξετάσεων σε ιδιωτικά εργαστήρια. Είναι βαρύ λάθος μην το κάνετε, θα έχουμε τεράστια προβλήματα στο μέλλον στην εξιχνίαση δύσκολων υποθέσεων. Έχετε δει τι συνέβη πρόσφατα και στα Χανιά, όταν τοξικολόγοι δημόσιων εργαστηρίων μπορούν να υποκύπτουν στον χρηματισμό καταλαβαίνετε τι θα γίνεται, όταν θα αναθέτετέ εξετάσεις σε ιδιωτικά εργαστήρια. 
Υπάρχει μία ολόκληρη διεθνής βιβλιογραφία η οποία μιλάει ότι η διακίνηση των δειγμάτων που αφορούν ιατροδικαστικές υποθέσεις και λοιπά πρέπει να έχει μία αδιάσπαστη αλυσίδα φύλαξης, προφύλαξης από την οποιαδήποτε επιμόλυνση, φύλαξής τους για επανέλεγχο στο μέλλον, άμεση προσβασιμότητα που πρέπει να υπάρχουν εγγυήσεις. Αυτές τις εγγυήσεις τα ιδιωτικά εργαστήρια πόσο μάλλον, όταν δεν βάζετε και καμιά προϋπόθεση πως πρέπει να είναι διαπιστευμένα δεν τις έχουν. Δεν τις έχουν. Θα υπάρξουν εγκλήματα στο μέλλον, εάν συνεχίσετε να κάνετε αυτό το πράγμα διότι, ποιος θα ελέγχει τη σύγκρουση συμφερόντων; Ποιος θα φέρει την ευθύνη για την απώλεια ή την αλλοίωση του δείγματος; Πώς θα γίνεται αποστολή δεδομένων εκτός Ελλάδος και μετά ποιος θα τα ξαναελέγχει;
Πού θα ξέρουμε ότι δεν έχει αλλοιωθεί το δείγμα ή οτιδήποτε; Αυτό που λέτε ότι η ανάθεση θα γίνεται αν υφίσταται αδυναμία στο εργαστήριο, ενισχύστε τα εργαστήρια. Ενισχύστε τα εργαστήρια και με προσωπικό και με τα μηχανήματα. Μην μου πείτε πως λεφτά δεν υπάρχουν, έτσι, και μετά από το Ταμείο Ανάκαμψης και όλα αυτά, θα μπορούσαν να είχαν χρησιμοποιηθεί και τέτοια πράγματα για τους εξοπλισμούς. Το ένα είναι αυτό. 
Το δεύτερο, το οποίο έχει ξεσηκώσει και αντίρρηση από τους ιατροδικαστές τις  κτηνιατροδικαστικές πράξεις. Γιατί να τις κάνουν οι ιατροδικαστές; Να προσλάβετε κτηνιάτρους, οι οποίοι να τις κάνουν σε διαφορετικές κατηγορίες. Εδώ, έτσι όπως το γράφετε, δεν είναι έτσι. Γιατί, δηλαδή, εάν αυτοί προσληφθούν σε τρία χρόνια μέχρι τότε τι θα γίνεται; Ποιος θα τις κάνει; Οι ιατροδικαστές; Έχει ξεσηκωθεί μια ολόκληρη ιστορία, ορίστε το διαφορετικά αυτό το πράγμα. Ορίστε το διαφορετικά αυτό το πράγμα δεν είναι, δεν γίνεται, πώς το λένε δηλαδή. Οι ιατροδικαστές δεν εκπαιδεύτηκαν να κάνουν ανατομές σε ζώα πώς θα γίνει δηλαδή, τώρα λοιπόν και θα πω κάτι άλλο χωρίς να είμαι γενικά αντίθετος στο επίδομα ευθύνης, το τελευταίο που θέλω να πω είναι αυτό, χωρίς να είμαι αντίθετος στην χορήγηση του επιδόματος ευθύνης προϊσταμένου σε ιατροδικαστές ήθελα να κάνω και μία ονομαστική αναφορά σε κάποιους προϊστάμενους ιατροδικαστές που έχετε ορίσει σήμερα, οι οποίοι θα πάρουν το επίδομα ευθύνης και δεν είναι προσωπικό, αλλά εντάξει, αυτήν τη στιγμή αυτοί θα το πάρουν από την στιγμή που θα το θεσπίσετέ. Ο ένας είναι, ο κύριος Καρακούκης. Ο κ. Καρακούκης θα έπρεπε να έχει συνταξιοδοτηθεί από τον Δεκέμβριο του 2024. Έχετε ψηφίσει μία φωτογραφική διάταξη για την παράταση επί 2 (δύο) έτη της θητείας του και μετά παρανόμως τον έχρισε η Υπηρεσιακή Γραμματέας η κυρία Γιαβή Γενικό Διευθυντή Ιατροδικαστικής στο Υπουργείο, ο οποίος εμπλέκεται και στην διερεύνηση του εγκλήματος των Τεμπών. 
[bookmark: _Hlk236306967]Προσέξτε τώρα, έχετε βάλει στην Θεσσαλονίκη τον κύριο Ιωάννη Καλλιαρέκο πρώην Γραμματέα Ιατροδικαστικής Υπηρεσίας Θεσσαλονίκης που η κυρία Γιαβή τον έχρισε Διευθυντή της Διεύθυνσης Ιατροδικαστικής στο Υπουργείο Δικαιοσύνης χωρίς να έχει καν την απαιτούμενη εμπειρία και τις γνώσεις ιατροδικαστικής και μάλιστα, όταν πριν την μετάταξή του είχε διοριστεί σε θέση Δ.Ε. δακτυλογράφων. Το καταλαβαίνετε; Δ.Ε. δακτυλογράφων,  αυτός θα πάρει το επίδομα ευθύνης προϊστάμενου ιατροδικαστικής υπηρεσίας μετά, υπάρχει ο Προϊστάμενος της Ιατροδικαστικής Υπηρεσίας Αθηνών -της μεγαλύτερης- ο κ. Κούβαρης, ο οποίος φέρει το βαθμό Δ΄ αντί να φέρει τον βαθμό Α΄. 
Υπενθυμίζω ότι πρόκειται για αυτόν που την δολοφονία του παιδιού της κατηγορούμενης από την Αμαλιάδα, την βάφτισε κρίσεις επιληψίας. Έτσι; Υπάρχει επίσης, ο Προϊστάμενος της Ιατροδικαστικής Υπηρεσίας Στερεάς Ελλάδας, ο οποίος έχει καταμηνυθεί εδώ και έναν (1) χρόνο για δωροδοκία και τον οποίον τον βγάλατε, κύριε Μπουγά, σε αναστολή καθηκόντων πριν πέντε (5) μόλις ημέρες. Θα πάρει και αυτός το επίδομα ευθύνης;
Σταματώ εδώ λοιπόν, διότι, θέλω να δείξω ότι τα είπα αυτά τα παραδείγματα για να δείξω ότι δυστυχώς, η ιατροδικαστική πάσχει βαριά και φάνηκε και με τα πρόσφατα στα Χανιά και νομίζω ότι πρέπει να υπάρξουν αλλαγές τόσο στην ιεραρχία, τόσο σε νέες προσλήψεις και ότι πρέπει να μπει καινούργιο αίμα και όχι να αναπαράγετε με  τον κ. Καρακούκη όλη αυτή την ιστορία ενός παλιού συστήματος το οποίο ελέγχει, κανονίζει, καθορίζει και κατευθύνει και δεύτερον, είπα για τις κτηνιατροδικαστικές πράξεις και σας καλώ να αφαιρέσετε το άρθρο που μιλάει για την δυνατότητα αποστολής δειγμάτων στα ιδιωτικά εργαστήρια. Θα γίνουν εγκλήματα. 
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Τον λόγο έχει η κυρία Ρούσσου.
ΕΛΛΗ ΡΟΥΣΣΟΥ (Ειδική Αγορήτρια της Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ»): Κύριε Υπουργέ, το είχαμε πει στην προηγούμενη συνεδρίαση χωρίς την πρόβλεψη επέκτασης προστατευτικών μέτρων και στις ποινικές υποθέσεις και δη αυτές της συκοφαντικής δυσφήμισης, δεν θα μπορέσει να προστατευθεί ο πολίτης, ο κάθε εναγόμενος ή ο κάθε εγκαλούμενος. 
Στην σύσταση 758/2022 της Επιτροπής συστήνεται στα κράτη-μέλη να επεκταθούν και στις ποινικές υποθέσεις είναι πάρα πολύ σημαντικό και θα σας πω γιατί, εάν καταδικαστεί κάποιος και εάν αυτό, αυτή η καταδίκη επηρεάζει και την καταχρηστικότητα να κηρυχθεί καταχρηστική η αγωγή και το προδήλως αβάσιμο είναι πάρα πολύ σημαντικό. 
Επίσης, το θέμα του Αρείου Πάγου. Σας παρακαλώ κοιτάξτε το γιατί; Διότι, βάζετε ένα οικονομικό κριτήριο με το επιδικασθέν ποσόν με το οποίο δεν θα μπορέσει να προστατευθεί ο εναγόμενος. 
Ξέρετε τι γίνεται σήμερα; Έρχονται αγωγές 100.000 ευρώ ας πούμε, 200.000 ευρώ αποζημίωση και το δικαστήριο μπορεί να επιδικάσει 3.000 ευρώ αποζημίωση και  υπάρχει νομολογία την οποία μπορώ και θα προσκομίσω στην Ολομέλεια, 3.000 ευρώ αποζημίωση, αυτός ο άνθρωπος που φέρει το ηθικό βάρος μιας συκοφαντικής δυσφήμισης που δεν την έχει κάνει πώς θα προστατευθεί, εάν δεν πάει στον Άρειο Πάγο και να κριθεί ενιαία η νομολογία, να εφαρμοστούν τα κριτήρια του ΕΔΔΑ. 
[bookmark: _Hlk236306239]Ξέρετε ότι μέχρι σήμερα τα κριτήρια του ΕΔΔΑ του Ευρωπαϊκού Δικαστηρίου εφαρμόζονται επιλεκτικά και από ορισμένους δικαστές μέχρι σήμερα ούτε και στον Άρειο Πάγο και αυτό πρέπει να το πω. Πραγματικά τώρα στον Άρειο Πάγο είδαμε  Αποφάσεις που αρχίζουν και εφαρμόζονται τα ουσιαστικά κριτήρια του ΕΔΑ, όπως ας πούμε οι αξιολογικές κρίσεις ότι πρέπει να έχουν ένα επαρκές γεγονοτικό υπόβαθρο που πρώτα  λέγαμε σε πάρα πολλές Αποφάσεις «Αξιολογική κρίση; Το είπες; Άρα, δυσφήμισες». Είναι πάρα πολύ σημαντικό το θέμα της πρόσβασης στον Άρειο Πάγο και δεν φθάνει αυτό το κριτήριο, το επιδικασθέν ποσό. Θα δείτε τι θα προκύψει και τι προβλήματα έχουν να προκύψουν από ανθρώπους, οι οποίοι έχουν υποστεί και θα υποστούν πρακτικές  SLAPP και αγωγές SLAPP και δεν θα μπορούν να προστατευθούν δημοσιογράφοι και όποιοι άλλοι. 
Σας μίλησαν για το θέμα του προδήλου, κύριε Υπουργέ. Στο θέμα του προδήλου είναι καλό να υπάρχει μόνον μία εμπεριστατωμένη αιτιολογημένη αίτηση. Μην φέρει το βάρος μέσα σε 30 ημέρες ένας πολίτης, ο οποίος είναι εναγόμενος για το πρόδηλο να πρέπει να φέρει όλη την αποδεικτική διαδικασία που χρειάζεται. Εν τέλει, μπαίνει στα ίδια δικαστικά έξοδα και στην ίδια περιπέτεια μάλιστα, σε ένα ασφυκτικό όριο των 30 ημερών. Πώς θα γίνει αυτό; Δεν έχουν τα οικονομικά μέσα οι εναγόμενοι, οι ενάγοντες στις  SLAPP είναι οικονομικά ισχυροί.
 Στο άρθρο 10, εντάξει η δυνατότητα άσκησης έφεσης βεβαίως πρέπει να υπάρχει, αλλά πρέπει να είναι στην πλησιέστερη δυνατή δικάσιμο πρέπει να υπάρχει αναγκαία ταχύτητα, δεν το βλέπουμε αυτό και πρέπει να το δείτε. Δεν μπορεί να προσδιορίζεται μετά από μεγάλο διάστημα η έφεση. Οι κυρώσεις που προβλέπετε είναι ελάχιστες το 1% δηλαδή, έρχονται οικονομικές ισχυρά ενώσεις ή άνθρωποι οικονομικά ισχυροί και τους βάζετε κυρώσεις 1% και 5.000 αυτό δεν θα τους ενδιαφέρει καθόλου, θα ασκούν αγωγές και μηνύσεις και δεν θα τους ενδιαφέρει καθόλου. 
Το νομοσχέδιο δεν έχει λάβει υπόψιν του καθόλου βεβαίως τις συστάσεις ενώ πέρασε η προθεσμία της ενσωμάτωσης και το σημειώνουμε αυτό και ενώ είχατε δεσμευθεί ότι θα είναι ένα πολύ καλό νομοθέτημα εν τέλει, υπάρχουν αυτές οι σοβαρές ελλείψεις, οι οποίες δεν προστατεύουν τον εναγόμενο και τον πολίτη απέναντι σε SLAPP πρακτικές. Οι ίδιοι οι δικαστικοί λειτουργοί έχουν επισημάνει στον Άρειο Πάγο οι ενώσεις των δικηγόρων επίσης, έχουν επισημάνει το θέμα να μην περικόψετε αυτές τις υποθέσεις με το επιδικασθέν ποσόν. 
Ως προς τις ιατροδικαστικές υπηρεσίες, η χώρα βιώνει ένα τρομερό ζήτημα με το θέμα των ιατροδικαστών. Είδαμε το τι έγινε σας είπα στα Τέμπη, αλλά και εδώ πέρα υπάρχει μια έλλειψη εμπιστοσύνης στη λειτουργία των ιατροδικαστικών υπηρεσιών. Υποθέσεις που έχουν συγκλονίσει την κοινή γνώμη συλλήψεις, καταγγελίες για δυσλειτουργίες, καθυστερήσεις και ελλείψεις έχουν δημιουργήσει εύλογα ερωτήματα στους πολίτες κατά πόσον το κράτος εξασφαλίζει την αξιοπιστία των αποδεικτικών μέσων που στηρίζουν τη δικαιοσύνη επίσης, έχουν διατυπωθεί σοβαρές καταγγελίες για διαφθορά, αδιαφάνεια και ανεπαρκείς ελεγκτικούς μηχανισμούς που οφείλουν να διερευνηθούν από τις αρμόδιες αρχές.
 Έτσι θα εξυγιάνουμε την ιατροδικαστική υπηρεσία με τα άρθρα που έχετε εισαγάγει στο νομοσχέδιο; Αυτό θέλει ένα συνολικό σχέδιο για να μπορεί να εξυγιανθεί το θέμα αυτό που είναι τόσο βασικό και για τις δίκες -το πιο βασικό στοιχείο- ως αποδεικτικό μέσον σε σοβαρές δίκες που διεξάγονται.
 Στην ουσία, ανοίγετε ένα νέο μέτωπο σύγκρουσης με ανθρώπους που καλούνται να υπηρετήσουν τη δικαιοσύνη. Οι λειτουργοί των υπηρεσιών αυτών επισήμαναν την έλλειψη στελέχωσης, μιλάνε για παραιτήσεις έμπειρων ιατροδικαστών που δεν εξετάστηκαν αυτά, γιατί παραιτούνται αυτοί οι άνθρωποι, για ανυπαρξία κρίσιμων εργαστηριακών υποδομών και καθυστερήσεις που φθάνουν ακόμη και τα δύο χρόνια στην ολοκλήρωση των ιατροδικαστικών εκθέσεων. Αυτή είναι η πραγματική εικόνα.  Πώς μιλάμε λοιπόν, για ψηφιακό εκσυγχρονισμό αυτών των υπηρεσιών, όταν λείπουν τέτοια σοβαρά θέματα μέσα σε αυτήν την υπηρεσία, τέτοιες ελλείψεις και τέτοια προβλήματα στο ανθρώπινο δυναμικό;
 Οι επιστήμονες καταγγέλλουν την απαξίωση του θεσμού. Εμείς θα λέγαμε να τις αποσύρετε αυτές τις διατάξεις οι οποίες αντιθέτως, αντί να λύνουν προβλήματα δημιουργούν συγκρούσεις. Το θέμα να επεμβαίνετε με νόμο στις παρατάσεις των θητειών των δικαστικών λειτουργών. Δεν μπορεί να γίνεται αυτό. Πώς μπορείτε εσείς να επεμβαίνετε, να χαλάτε το αυτοδιοίκητο και να επεμβαίνετε σε θέματα τα οποία αποφασίζουν οι ίδιοι οι δικαστές με τις αρχαιρεσίες τους; Είναι δυνατόν με νόμο να γίνεται αυτό; Προχθές ο Υπουργός Υγείας με νόμο παρενέβη και όρισε προσωρινή λειτουργία στον Ιατρικό Σύλλογο σαν επαγγελματικό σωματείο. Τι θα γίνεται; Όλα τα αυτοδιοίκητα θα καταστραφούν, θα υπονομευθούν με αποφάσεις της νομοθετικής εξουσίας και εδώ πέρα τις αποφάσεις της Κυβέρνησης; 
Τα υπόλοιπα θα τα πούμε στην Ολομέλεια, κύριε Υπουργέ.
  ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Τον λόγο έχει ο Υφυπουργός Δικαιοσύνης, ο κ. Ιωάννης Μπούγας. 
 ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης): Θα ήθελα να ξεκινήσω εκφράζοντας τα ειλικρινή μου συλλυπητήρια στις οικογένειες των πυροσβεστών μας που έχασαν τη ζωή τους εν ώρα καθήκοντος και ασφαλώς στους συναδέλφους τους. 
Θα ήθελα επίσης να ευχαριστήσω καθότι, σήμερα τελειώνουν οι συνεδριάσεις της Επιτροπής μας και τους φορείς που ήλθαν και μας εξέφρασαν τις απόψεις τους για τις διατάξεις του σχεδίου νόμου και ασφαλώς -ειλικρινά το λέω- όλες και όλους τους συναδέλφους , οι οποίοι με τις παρατηρήσεις και τις προτάσεις τους συμβάλλουν στην καλύτερη δυνατή επεξεργασία των συγκεκριμένων άρθρων του νομοσχεδίου. 
Όπως μέχρι σήμερα έχουμε κάνει στο Υπουργείο Δικαιοσύνης ακούμε, διαμορφώνουμε και ενσωματώνουμε τις προτάσεις τις οποίες κρίνουμε πως είναι σωστές και σύμφωνες προς το πνεύμα του νομοσχεδίου και αυτό το κάνουμε τόσο στις Επιτροπές όσο βεβαίως και κατά την συζήτηση στην Ολομέλεια και νομίζω ότι όλα τα νομοσχέδια του Υπουργείου Δικαιοσύνης, έχουμε δώσει δείγματα γραφής, πως έως την ψήφισή τους στην Ολομέλεια εφόσον, υπάρξουν προτάσεις στο πνεύμα το οποίο ανέφερα πριν διαμορφώνονται και μέχρι την τελευταία στιγμή μπορεί να κάνουμε βελτιωτικές παρεμβάσεις.
 Προχθές, στην ομιλία μου είχα την ευκαιρία να δώσω απαντήσεις σε ερωτήματα που τέθηκαν, όσα δεν είπα προχθές, θα ήθελα να τα συμπληρώσω σήμερα αξιοποιώντας και τις παρεμβάσεις των συναδέλφων. Επαναλαμβάνω επειδή ελέχθη σήμερα ότι η χώρα μας είναι από τις πρώτες χώρες της Ευρωπαϊκής Ένωσης που ενσωματώνουν την Οδηγία.
Μέχρι σήμερα, 13 χώρες την έχουν ενσωματώσει ή βρίσκονται σε στάδιο ενσωμάτωσης, η χώρα μας είναι μία από αυτές νομίζω, δεν υπήρξε καμία απολύτως καθυστέρηση και αυτό θέλω να το επισημάνω νομίζω, ελέχθη από τους φορείς, από τις ενώσεις των δημοσιογράφων είμαστε η μοναδική χώρα που επεκτείνει το κανονιστικό εύρος της Οδηγίας και στις εσωτερικές υποθέσεις. 
Εάν δεν κάναμε αυτό, κυρίες και κύριοι συνάδελφοι, τότε η σημασία του σχεδίου νόμου το οποίο συζητούμε σήμερα αντιλαμβανόμεθα όλοι ότι θα ήταν υποδεέστερη, πολύ μικρότερη από αυτή που έχει σήμερα και βεβαίως, πολύ μικρότερο θα ήταν και το ενδιαφέρον όχι μόνον του νομικού και δημοσιογραφικού κόσμου, αλλά και των Ελλήνων πολιτών. 
Θέλω, επίσης, να πω στην κυρία Λιακούλη ότι δεν μας ώθησε το ΠΑ.ΣΟ.Κ. με την κοινοβουλευτική Ερώτηση που υπέβαλε τον Φεβρουάριο του 2026, ασφαλώς το ευχαριστούμε γι’ αυτό και απαντήσαμε,  ήδη η Επιτροπή είχε συγκροτηθεί και είχε αρχίσει τις εργασίες της έτσι ώστε, να ενσωματωθεί η Οδηγία με τον τρόπο τον οποίο ενσωματώνεται στο εσωτερικό δίκαιο.  Η Οδηγία προστατεύει -όπως είχα την ευκαιρία να πω- το κύρος της δικαιοσύνης και αποτρέπει την εργαλειοποίησή της με την μέθοδο των καταχρηστικών αγωγών επαναλαμβάνω, άλλο η άσκηση ενός δικαιώματος που είναι το δικαίωμα από όποιον θίγεται δικαστικής προστασίας, έννομης προστασίας και συνταγματικά κατοχυρωμένο και άλλο η καταστρατήγηση, η κατάχρηση του δικαιώματος, όταν επιχειρείται με την εργαλειοποίηση μέσω των καταχρηστικών στρατηγικών αγωγών. 
Γι’ αυτό η απάντηση της ελληνικής Πολιτείας διά του Υπουργείου Δικαιοσύνης είναι απολύτως ισορροπημένη. Προβλέπεται δυνατότητα πρώιμης απόρριψης των καταχρηστικών αγωγών έτσι ώστε, να αποφεύγεται η μακροχρόνια δικαστική διαμάχη που καταταλαιπωρούσε τον εναγόμενο και τον απέτρεπε από την συμμετοχή του στον δημόσιο διάλογο. Παρέχεται στο δικαστήριο η δυνατότητα να διατάξει εγγυοδοσία, κατοχυρώνεται το δικαίωμα της πλήρους αποζημίωσης και επιβολής των δικαστικών εξόδων και θεσπίζεται μηχανισμός προστασίας έναντι καταχρηστικών αποφάσεων που εκδίδονται σε τρίτες χώρες έτσι ώστε, αυτές να μην μπορούν να αναγνωρίζονται και να εκτελούνται στον ελληνικό χώρο. 
Ο δεύτερος μεγάλος άξονας του νομοσχεδίου είναι η συμμόρφωση της διοίκησης προς τις δικαστικές αποφάσεις. Εδώ, έγινε συζήτηση αναφέρθηκε η νομολογία του Δικαστηρίου Ανθρωπίνων Δικαιωμάτων την οποία λαμβάνουμε υπόψιν και προσπαθούμε να ενσωματώσουμε στο σχέδιο νόμου. 
Τέσσερις είναι οι βασικοί άξονες του Κεφαλαίου που αφορά στη συμμόρφωση της Διοίκησης προς τις δικαστικές αποφάσεις.  Για πρώτη φορά προβλέπεται η δυνατότητα υποκατάστασης της Διοίκησης από τον δικαστή συμμόρφωσης, υπό τις προϋποθέσεις, οι οποίες ορίζονται συγκεκριμένα στο άρθρο 25 του νομοσχεδίου. Ο δεύτερος άξονας είναι η πρόβλεψη δυνατότητας επαναλαμβανόμενης κύρωσης έως ότου η διοίκηση συμμορφωθεί κάτι το οποίο για πρώτη φορά προβλέπεται στο ελληνικό Δίκαιο.
 Ο τρίτος άξονας είναι η ενίσχυση του πλαισίου ευθύνης, πειθαρχικής, ποινικής, αλλά και αστικής των αρμοδίων υπαλλήλων, οι οποίοι έχουν υποχρέωση ως όργανα του ελληνικού Δημοσίου να συμμορφωθούν προς τις Αποφάσεις των δικαστηρίων και ο τέταρτος άξονας είναι η επίσης για πρώτη φορά πρόβλεψη της δυνατότητας του ακυρωτικού δικαστή του Συμβουλίου της Επικρατείας να διατάξει με την ακυρωτική του Απόφαση, την Διοίκηση να λάβει κατάλληλα μέτρα και να προβεί σε ενέργειες προς την συμμόρφωση της δικαστικής αποφάσεως.
 Νομίζω είναι τέσσερις καινοτομίες, οι οποίες χαρακτηρίζουν το συγκεκριμένο Κεφάλαιο του συζητούμενου σχεδίου νόμου απόλυτα εναρμονισμένες προς τη νομολογία του Δικαστηρίου Ανθρωπίνων Δικαιωμάτων που φέρνουν τη χώρα μας και σε αυτόν τον τομέα, στην πρωτοπορία των κρατών που σέβονται τις αρχές του κράτους δικαίου. 
Θα ήθελα, επίσης, διατρέχοντας τα ζητήματα τα οποία προέκυψαν να αναφέρω πριν πάω στα υπόλοιπα, ερωτήθηκα για τις μεταβατικές διατάξεις και εάν θα προβλεφθούν μεταβατικές διατάξεις. Η απάντηση είναι καταφατική. Είπα και προχθές στην ομιλία μου ότι όπως ζητήθηκε από τους φορείς, αλλά και από τους συναδέλφους βουλευτές θα έχουμε για τις καταχρηστικές αγωγές -για τις αγωγές SLAPP- μεταβατικές διατάξεις. Οι μεταβατικές διατάξεις θα αφορούν την εκπαίδευση των δικαστικών λειτουργών σε καταχρηστικές αγωγές μέσω της Εθνικής Σχολής Δικαστών και οι σημαντικότερες για τις εκκρεμείς υποθέσεις.
 Θα λάβουμε μέριμνα για τις εκκρεμείς υποθέσεις έτσι ώστε, χωρίζοντας σε δύο κατηγορίες γι’ αυτές που δεν έχουν ακόμη συζητηθεί λαμβάνοντας υπόψιν και τις προθεσμίες, όπως ακριβώς περιγράφονται στο νόμο και στον Κώδικα Πολιτικής Δικονομίας, με μεταβατική διάταξη θα δώσουμε τα δικαιώματα που παρέχει η Οδηγία και στους εναγόμενους για αγωγές που ήδη, έχουν ασκηθεί και δεν έχουν συζητηθεί όπως επίσης, γι’ αυτές που ήδη έχουν συζητηθεί ή έχει εκδοθεί απόφαση, αλλά δεν έχουν κριθεί σε δεύτερο Βαθμό θα παρασχεθεί η δυνατότητα με μεταβατική διάταξη την οποία αύριο θα ανακοινώσει ο Υπουργός Δικαιοσύνης στην Ολομέλεια, να εφαρμόζονται οι διατάξεις οι προστατευτικές για την ελευθερία του λόγου διατάξεις και στον δεύτερο Βαθμό με εξαίρεση βεβαίως αυτές οι οποίες δεν προσήκουν στη δευτεροβάθμια δίκη. 
Σε ό,τι αφορά, κύριε Δρίτσα, για τους ορισμούς που είπατε. Πράγματι, ακούσαμε με μεγάλο ενδιαφέρον τις απόψεις των συναδέλφων και βεβαίως, τις δικές σας απόψεις πρέπει όμως, να πούμε το εξής. Η νομολογία έχει διαπλάσει αυτούς τους όρους που είναι το «απαράδεκτο» και το «αβάσιμο», εάν επιχειρήσουμε εμείς να τους προσδιορίσουμε εννοιολογικά στο συγκεκριμένο σχέδιο νόμου θα έχουμε ρισκάρει να περιορίσουμε και την δυνατότητα του δικαστή, εάν κρίνει πως συντρέχει περίπτωση προδήλως απαράδεκτου ή αβάσιμου, να είναι ένα στενό πλαίσιο το οποίο δεν θα μπορεί να υπερβεί και θα πρέπει μετά να καταφύγει σε αναλογική ενδεχομένως και κόντρα λέγειν ερμηνεία. 
Νομίζω ότι οι δικαστές μας έχουν την εμπειρία, υπάρχει δαψιλής νομολογία ως προς αυτό τι συνιστά απαράδεκτο και προδήλως αβάσιμο, θα πρέπει να τους εμπιστευτούμε και νομίζω ότι με επιτυχία, όπως γίνεται μέχρι τώρα θα προσδιορίζουν στις αποφάσεις τους, εάν η αγωγή είναι προδήλως αβάσιμη ή προδήλως απαράδεκτη. 
Ένα άλλο ζήτημα το οποίο ετέθη σχεδόν από όλους τους συναδέλφους που πήραν τον λόγο δεν θα απαντήσω βέβαια, θα παραπέμψω και στη χθεσινή μου απάντηση θέλω, όμως, να συμπληρώσω αφορά το ένδικο μέσον της αναιρέσεως. Εδώ πρέπει να πω το εξής. Κάναμε μία έρευνα τι ισχύει στα Δίκαια των υπολοίπων κρατών της Ευρωπαϊκής Ένωσης. 
Εάν, κυρίες και κύριοι συνάδελφοι, επιχειρήσετε την ίδια έρευνα, θα διαπιστώσετε ότι στα ανώτατα δικαστήρια δεν δίδει καμία χώρα ελεύθερη πρόσβαση.  Υπάρχουν και εκεί περιορισμοί και φίλτρα και γιατί γίνεται αυτό; Διότι, πρέπει να είναι συγκεκριμένες οι υποθέσεις και να έχουν και κάποια σημασία για την πρόσβαση στο ανώτατο δικαστήριο, να μην κατακλύζονται από ήσσονος σημασίας υποθέσεις τα ανώτατα δικαστήρια διότι, αυτό θα είναι σε βάρος και της εργασίας των ανωτάτων δικαστηρίων και ασφαλώς, χάνεται και η έννοια του ανωτάτου δικαστηρίου που πρέπει εκεί να πηγαίνουν συγκεκριμένες υποθέσεις.
 Ενώ όλοι οι συνάδελφοι είπαν πως ο Άρειος Πάγος δεν είναι τρίτος Βαθμός επιτρέψτε μου, να πω ότι με τις τοποθετήσεις τους και το σκεπτικό των τοποθετήσεών τους ουσιαστικά σε τρίτο Βαθμό μετέτρεπαν τον Άρειο Πάγο, όταν ζητούσαν πρόσβαση σε όλες τις υποθέσεις χωρίς κανένα απολύτως φίλτρο και μάλιστα, η χώρα μας, εάν κανείς την συγκρίνει με άλλα Δίκαια, συγκρίνει το ελληνικό Δίκαιο, τον Κώδικα Πολιτικής Δικονομίας έτσι όπως θα διαμορφωθεί με βάση τις εισηγούμενες διατάξεις εφόσον, βεβαίως, υπερψηφιστούν από την Εθνική Αντιπροσωπεία αύριο, η χώρα μας θα είναι από τις χώρες, οι οποίες όχι μόνον δεν παραβιάζουν το συνταγματικά κατοχυρωμένο δικαίωμα της πρόσβασης στη δικαιοσύνη το οποίο άλλωστε, όχι μόνον από το Σύνταγμά μας, αλλά και την Ευρωπαϊκή Σύμβαση των Δικαιωμάτων του Ανθρώπου προστατεύεται, αλλά αντίθετα είναι από εκείνες τις χώρες και το ελληνικό Δίκαιο είναι από τα Δίκαια εκείνα, τα οποία παρέχουν ευχερή πρόσβαση και ευρεία πρόσβαση στα ακυρωτικά δικαστήρια. 
Είπαμε ότι το όριο των είκοσι χιλιάδων (20.000) ευρώ έχει τις εξής εξαιρέσεις.  Πρώτον, διευκρινίζω και θα διευκρινιστεί και αύριο δεν αφορά τις απορριπτικές αποφάσεις, όταν η απόφαση είναι απορριπτική, η πρόσβαση στον Άρειο Πάγο είναι πλήρης, όπως είναι μέχρι σήμερα. Η δεύτερη εξαίρεση έχει να κάνει με τις εργατικές υποθέσεις. Επειδή αναφέρθηκε από πολλούς συναδέλφους το παράδειγμα των εργαζομένων, οι οποίοι θέλουν να προσφύγουν στον Άρειο Πάγο και ενδεχομένως, οι αξιώσεις τους δεν υπερβαίνουν το ποσοτικό όριο των είκοσι χιλιάδων ευρώ ρητώς το σχέδιο νόμου εξαιρεί τις εργατικές διαφορές από το κανονιστικό εύρος της διάταξης.
 Η τρίτη εξαίρεση αφορά στις περιπτώσεις εκείνες που ενώ το επιδικασθέν ποσόν είναι κάτω από 20.000 ευρώ ωστόσο, ο διάδικος κρίνει μάλλον, έχει βεβαιότητα ότι παραβιάστηκε ο νόμος, μπορεί απευθυνόμενος σε Τριμελές Συμβούλιο του Αρείου Πάγου να ζητήσει να του επιτραπεί σε αυτές τις περιπτώσεις η αναίρεση. Επομένως και εδώ, εάν έχουμε υπόθεση κάτω από το όριο των 20.000 ευρώ υπάρχει η δυνατότητα αναιρέσεως εφόσον ασφαλώς, ο αναιρεσίων προσφύγει στο Τριμελές Συμβούλιο του Αρείου Πάγου και αυτό κρίνει ότι συντρέχουν στη συγκεκριμένη υπόθεση λόγοι αναίρεσης, όμως, δεν είναι μόνον αυτές οι ασφαλιστικές δικλείδες κατά το Δίκαιό μας. 
Το Δίκαιό μας έχει και άλλες ασφαλιστικές δικλείδες όπως είναι, κυρίες και κύριοι συνάδελφοι, η δυνατότητα του Αρείου Πάγου να ασκήσει αναίρεση σε υποθέσεις, οι οποίες είναι απαραίτητη η άσκησή της για την ενότητα της νομολογίας. Εδώ δεν υπάρχει για τον Εισαγγελέα του Αρείου Πάγου, στην αναίρεση υπέρ του νόμου, ποσοτικό όριο. Όλες ανεξαιρέτως οι Αποφάσεις υπόκεινται σε αναίρεση υπέρ του νόμου και βεβαίως, μία άλλη ασφαλιστική δικλείδα για την οποία ελπίζω να γίνει ευρύτερη χρήση της στο μέλλον επειδή μέχρι σήμερα κατά την άποψή μου, δεν έχει αξιοποιηθεί στον βαθμό τον οποίον θα έπρεπε να αξιοποιηθεί είναι ο θεσμός της πρότυπης δίκης εκεί δηλαδή, που πολλές υποθέσεις έχουν παρόμοια ουσιαστικά θέματα και το ίδιο νομικό θέμα μπορεί με το θεσμό της πρότυπης δίκης να αποφαίνεται το ανώτατο δικαστήριο έτσι ώστε, να μην χρειάζονται δίκες που καταταλαιπωρούν τους πολίτες. 
Κατά συνέπεια, η άσκηση αναίρεσης βάζει ένα φίλτρο, είναι το ηπιότερο σε σχέση με αυτά που υπάρχουν ήδη στα Δίκαια των Ευρωπαϊκών Κρατών, κανείς εκεί δεν έχει εκφράσει την άποψη ότι αυτά τα φίλτρα είναι αντισυνταγματικά ή είναι αντίθετα προς όσα ορίζει η Ευρωπαϊκή Σύμβαση Δικαιωμάτων του Ανθρώπου και επαναλαμβάνω το κάνουμε για να διαφυλάξουμε το κύρος και την ποιότητα των Αποφάσεων του Ανωτάτου Δικαστηρίου, όπως για πολλά χρόνια γίνεται στο Συμβούλιο Επικρατείας και εκεί είχαν υπάρξει αρχικά ενστάσεις περί αντισυνταγματικότητας πλέον, έχει κριθεί ότι τα φίλτρα που υπάρχουν ήδη, για την άσκηση αναίρεσης στο Συμβούλιο της Επικρατείας είναι απολύτως συνταγματικά, συμβατά προς την ΕΣΔΑ και αναγκαία.
Ένα άλλο θέμα το οποίο τέθηκε είναι για τους συμβολαιογράφους. Πρέπει να σας πω ότι πριν διαμορφωθεί έτσι όπως διαμορφώνεται σήμερα η διάταξη την οποία εισηγούμεθα με το σχέδιο νόμου, υπήρξε διαβούλευση και το θέμα αυτό ετέθη στην συντονιστική επιτροπή των συμβολαιογράφων κατά συνέπεια, όχι μόνον δεν αιφνιδιάσαμε, είχαμε ήδη ενημερώσει τα όργανα που εκπροσωπούν συμβολαιογράφους για την πρόθεσή μας να νομοθετήσουμε επειδή οι συμβολαιογράφοι δεν είναι ένα απλό σωματείο. 
Οι συμβολαιογράφοι ασκούν δημόσια εξουσία κατά παραχώρηση. Είναι δημόσιοι λειτουργοί και τη δημοσίευση των διαθηκών δεν την αναθέσαμε σε αυτούς επειδή το αποφασίσαμε μονομερώς, μας ζητήθηκε από τους συμβολαιογράφους, συζητήσαμε μαζί τους, μας διαβεβαίωσαν ότι μπορεί να ανταπεξέλθουν σε αυτό το πολύ σοβαρό καθήκον της δημοσίευσης των διαθηκών και ξαφνικά, μία ισχνή πλειοψηφία -περίπου το 7% των εγγεγραμμένων μελών του συμβολαιογραφικού συλλόγου- με την απόφαση την οποία έλαβε τελικώς, μπλοκάρει την δημοσίευση των διαθηκών και ερωτώ. 
Ασκείται δημόσια εξουσία που η Πολιτεία έχει αναθέσει στους συμβολαιογράφους; Μπορεί να μην δημοσιεύονται διαθήκες ή να μην γίνονται άλλες πράξεις, οι οποίες έχουν σημασία εθνική και προάγουν το δημόσιο συμφέρον επειδή, μια μειοψηφία συμβολαιογράφων αποφασίζει ότι οι εγγυήσεις και οι διασφαλίσεις σύμφωνα με το νόμο, δεν είναι επαρκείς γι’ αυτούς; 
Μάλιστα, κύριε Δρίτσα, το λέω για σας επειδή καλόπιστα το αναφέρατε, πρόσφατα στο προηγούμενο νομοθέτημα του Υπουργείου Δικαιοσύνης για πράξεις που αφορούν δημοσίευση διαθηκών, απαλλάξουμε τους συμβολαιογράφους από ελαφρά αμέλεια δηλαδή, δεν έχουν καμία ευθύνη, εάν το λάθος οφείλεται σε ελαφρά αμέλεια. 
Τι ζητείται; Να απαλλαγούν από βαριά αμέλεια και από δόλο; Υπάρχει δημόσιος λειτουργός, ο οποίος μπορεί να αξιώνει από την Πολιτεία για να ασκήσει το καθήκον του, ένα δημόσιο καθήκον, να τον απαλλάξει από βαριά αμέλεια και από δόλο; Νομίζω ότι αυτά τα οποία συζητούμε πρέπει στην εθνική αντιπροσωπεία, όταν γίνεται σοβαρός διάλογος μεταξύ των βουλευτών να είναι αυτονόητα και όχι να εμφανίζονται σαν επιχειρήματα της Αντιπολίτευσης. 
Αυτό, λοιπόν, το οποίο ζητούμε είναι σοβαρότητα, άσκηση του δημόσιου καθήκοντος που τους αναθέσαμε επειδή μάς το ζήτησαν και αντιπροσωπευτικότητα στη λήψη απόφασης, όταν υπενθυμίζω για οποιαδήποτε εργατικό σωματείο υπάρχει το όριο  και μάλιστα με τη δική σας νομοθεσία, εάν δεν κάνω λάθος, κύριε Δρίτσα, ανατρέξτε στο 2018 για να υφίσταται στοιχειώδης αντιπροσωπευτικότητα ακόμη και σε ένα εργατικό σωματείο επαναλαμβάνω, σε ένα σωματείο του αστικού δικαίου πόσο μάλλον στους συμβολαιογραφικούς συλλόγους. 
Το ζήτημα της διαμεσολάβησης επίσης, μας απασχόλησε κατά την σημερινή συνεδρίαση. Έδωσα προχθές θεωρώ επαρκείς εξηγήσεις για το ποια είναι η νομική φύση του πρακτικού διαμεσολάβησης. Είπα ότι δεν έχει δικαιοδοτικό, αλλά διαπιστωτικό χαρακτήρα ότι λαμβάνονται υπόψιν έγγραφα τα οποία προσκομίζουν αμφότερα τα μέρη και βεβαίως, ο εκπρόσωπος του Νομικού Συμβουλίου του Κράτους, ο παραστάτης του ελληνικού Δημοσίου, ο οποίος ασφαλώς και δεν αποφασίζει μόνος του, αλλά σε συνεννόηση με τις αρμόδιες αρχές της ελληνικής Πολιτείας, όπως είναι οι κτηματικές υπηρεσίες και τα δασαρχεία και βλέπω ότι υπάρχει μία επιμονή. Η επιμονή από κάποιους συναδέλφους ότι τάχα και εδώ με κάποιον τρόπο τον οποίο δεν διευκρίνισαν, αλλά σε ένα επίπεδο συνωμοσιολογίας, δημόσια περιουσία θα περιέλθει στους ιδιώτες. 
Καμία τέτοια περίπτωση, καμία τέτοια περίπτωση, διότι επαναλαμβάνουμε πως θέλουμε πολλές περιπτώσεις όπου στο Κτηματολόγιο ακίνητα έχουν εγγραφεί σαν αγνώστου ιδιοκτήτη και δεν είναι λίγες, είναι περίπου το 7% των εγγραφών, εάν λάβετε υπόψη ότι οι εγγραφές είναι περίπου 3,5 εκατομμύρια, εάν δεν κάνω λάθος σκεφτείτε, πόσες είναι αυτές οι περιπτώσεις που στο Κτηματολόγιο υπάρχει ένδειξη άγνωστος ιδιοκτήτης και το μεν Δημόσιο δεν έχει την δυνατότητα να υποστηρίξει την κυριότητά του επί του ακινήτου αντιθέτως, ο ιδιώτης έχει τη νομή επί δεκαετίες, μπορεί από τον πατέρα του και τον παππού του, έχει ενδεχομένως τίτλους, έχει αξιοποιήσει το ακίνητο αυτό δηλαδή, πώς το βλέπετε; Θα πρέπει να του πούμε πήγαινε να ταλαιπωρηθείς, να ξοδευτείς σε μακροχρόνιους δικαστικούς αγώνες για να μπορέσεις να επιτύχεις μετά από παρέλευση πολλών ετών που δεν θα μπορείς να αξιοποιήσεις το ακίνητο σου και το Δημόσιο δεν μπορεί να αντιδικήσει προβάλλοντας δικαιώματα, αλλά εμείς θέλουμε να σε ταλαιπωρήσουμε και να πληρώνεις στα δικαστήρια, ενώ μπορούμε αυτό να το διευθετήσουμε με μια απλή και γρήγορη διαδικασία -ανέξοδη για τον ιδιώτη- διαμεσολάβησης. 
Επιμένετε σε αυτήν τη θέση; Διότι, αύριο μετά από αυτές τις εξηγήσεις τις οποίες δίδω και όσοι δεν είναι παρόντες στην Αίθουσα νομίζω ότι οφείλουν να ανατρέξουν στα πρακτικά διότι, μου ζήτησαν να μιλήσω και να δώσω εξηγήσεις και διευκρινίσεις γι’ αυτά, να τις δουν. Εάν λοιπόν, επιμένετε σημαίνει ότι άλλος σκοπός υπηρετείται από την διασφάλιση, όπως προβάλλεται του δικαιώματος του Δημοσίου που εδώ έχει ως αποτέλεσμα, την καταταλαιπώρηση απλών ανθρώπων, οι οποίοι επαναλαμβάνω έχουν δικαίωμα επί των ακινήτων, ενώ αντιθέτως το Δημόσιο δεν μπορεί να αποδείξει τέτοιο δικαίωμα. 
Δύο ακόμη θέματα. Το ένα αφορά τον δικαστικό χάρτη και την παράταση της θητείας. Κύριε Δρίτσα, ευχαριστώ που περιμένατε για να σας απαντήσω σε αυτά τα οποία είπατε. Πράγματι, παρατείνουμε τις θητείες των συμβουλίων των τριών μεγάλων δικαστηρίων. Αυτό γιατί το κάνουμε. Διότι, έχουμε μια έκτακτη συνθήκη. Η έκτακτη συνθήκη είναι ο δικαστικός χάρτης και η εφαρμογή του. 
Ήδη τα πρώτα αποτελέσματα από την εφαρμογή του δικαστικού χάρτη είναι απολύτως θετικά και ενθαρρυντικά. Μάλιστα, προσφάτως, η Παγκόσμια Τράπεζα παρουσίασε τον δικαστικό χάρτη και τις μεταρρυθμίσεις στην ελληνική δικαιοσύνη παγκοσμίως ως καλή πρακτική των αλλαγών σε ένα σύστημα οργάνωσης και απονομής της δικαιοσύνης. 
Υπάρχει, όμως και κάτι άλλο., δεν είναι μόνον η εφαρμογή του δικαστικού χάρτη που βρίσκεται σε εξέλιξη το οποίο, κύριε Δρίτσα θα το καταλάβετε πολύ καλύτερα εσείς από ενδεχομένως, άλλους συναδέλφους. Αυτές τις ημέρες ολοκληρώνεται η κατασκευή του Δικαστικού Μεγάρου Πειραιά. Η μεταφορά των δικαστηρίων του Πειραιά στο νέο δικαστικό μέγαρο μάλιστα, λαμβάνοντας υπόψη ότι η τοπική αρμοδιότητα του Πειραιά διευρύνεται σε όλο το παραλιακό μέτωπο είναι μία κατάσταση, η οποία προϋποθέτει εγρήγορση όλων. Υπάρχει ένα σχέδιο μεταφοράς όλων των δικαστηρίων και λειτουργίας τους σε ένα σύντομο χρονικό διάστημα το οποίο απαιτεί επαναλαμβάνω, ένταση δυνάμεων, εγρήγορση, συμμετοχή όλων και εισφορά κυρίως της εμπειρίας όλων.
 Εάν, λοιπόν, σε αυτήν την κρίσιμη για τον Πειραιά συνθήκη ερχόμασταν και λέγαμε αλλάζουν οι διοικήσεις των δικαστηρίων. Αυτό είναι εγγύηση ή αντίθετα είναι συνθήκη, η οποία οδηγεί στην αδυναμία μεταφοράς των δικαστηρίων ή στην καθυστέρηση τους και στην πρόκληση προβλημάτων; Αυτός λοιπόν, είναι ο λόγος. Δεν θέλουμε ούτε στο Αυτοδιοίκητο να παρέμβουμε, ούτε μπορούμε να παρέμβουμε και ασφαλώς, θέλουμε τους δικαστικούς λειτουργούς να εκλέγουν ελεύθερα τις διοικήσεις τους, όταν, όμως, βρισκόμαστε σε αυτές τις έκτακτες -κατά την εκτίμησή μας συνθήκες- τι πρέπει να κάνουμε; 
Να ρισκάρουμε την εύρυθμη λειτουργία του Δικαστηρίου του Πειραιά, ενώ μπορούμε χωρίς να κλονίσουμε το αυτοδιοίκητο παρατείνοντας τις θητείες, όλα αυτά να τα διασφαλίσουμε έτσι ώστε, να μην υπάρχει πρόβλημα όχι μόνον για την λειτουργία των δικαστηρίων, αλλά και για την κοινωνία του Πειραιά και για τους πολίτες.
Έναν τελευταίο λόγο, κύριε Πρόεδρε. Το είπα προχθές μάλλον, δεν ήμουν αρκετά σαφής διότι, κάποιοι συνάδελφοι επανήλθαν. Δεν μπορούμε να επεκτείνουμε την κανονιστική εφαρμογή της Οδηγίας στις ποινικές υποθέσεις διότι, η Οδηγία θέλει ρύθμιση μόνο για τις αστικές υποθέσεις. 
Ελάτε, όμως, να δούμε τι θα προτείνατε να κάνουμε, εάν στην υποθετική περίπτωση θέλαμε να διευρύνουμε τις ρυθμίσεις στις ποινικές υποθέσεις. Τι προτείνετε; Δεδομένου ότι η απλή δυσφήμηση έχει καταργηθεί, ο νόμος 5090 κατήργησε την απλή δυσφήμηση και αυτό είπα προχθές ότι είχε ως αποτέλεσμα όχι μόνον την ποινική απαλλαγή δημοσιογράφων, ερευνητών, ανθρώπων που άρθρωναν δημόσιο λόγο, αλλά και την απαλλαγή από την αστική ευθύνη δεδομένου ότι όσες αγωγές είχαν ασκηθεί και βασίζονταν νομικά στο άρθρο 462 ουσιαστικά, καταργήθηκε η δίκη διότι, δεν υπήρχε νομική βάση για τις αγωγές αυτές.
Τι προτείνετε, λοιπόν; Να καταργήσουμε την περίπτωση της συκοφαντικής δυσφήμισης δηλαδή, όταν κάποιος εκ δόλου προσβάλει την τιμή και την προσωπικότητα ενός άλλου για να κερδοσκοπήσει, να εκβιάσει για οποιονδήποτε λόγο, όμως, το δικαστήριο εκεί θα έχει πει ότι αυτό έγινε από δόλο, έγινε από πρόθεση προσβολής της τιμής και της αξιοπρέπειας. Είναι λογικό και σοβαρό αυτό να ζητείται από Βουλευτές του ελληνικού Κοινοβουλίου; Η κατάργηση ουσιαστικά της συκοφαντικής δυσφήμισης; Νομίζω ότι με τον τρόπο τον οποίο τέθηκαν τα θέματα και την προσπάθειά μου να απαντήσω σε όλα τα ζητήματα τα οποία ετέθησαν και ερωτήθηκα στην Επιτροπή, οι απόψεις και οι θέσεις των κομμάτων στην Ολομέλεια θα έχουν αμβλυνθεί, η όποια προσπάθεια εναντίωσης στο νομοσχέδιο που έγινε από τους Ειδικούς Αγορητές και τους Εισηγητές των κομμάτων της Αντιπολίτευσης. 
Κύριε Πρόεδρε, ευχαριστώ για άλλη μια φορά και εσάς και για την ανοχή που μου δώσατε στον χρόνο και βεβαίως, όλους τους συναδέλφους. 
Σας καλώ να συζητήσουμε το σχέδιο νόμου στην Ολομέλεια και να το υπερψηφίσετε διότι, νομίζω είναι ένα θετικό βήμα για την επίλυση των ζητημάτων τα οποία το νομοσχέδιο αντιμετωπίζει. Σας ευχαριστώ και πάλι.
ΕΥΣΤΑΘΙΟΣ (ΣΤΑΘΗΣ) ΚΩΣΤΑΝΤΙΝΙΔΗΣ: Κύριε Πρόεδρε, μπορώ να κάνω μια διευκρινιστική ερώτηση στο κ. Υπουργό;
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Τον λόγο έχει ο κ. Κωνσταντινίδης.
ΕΥΣΤΑΘΙΟΣ (ΣΤΑΘΗΣ) ΚΩΣΤΑΝΤΙΝΙΔΗΣ: Στο άρθρο 59 οι περιπτώσεις στο ποσόν θα κρίνεται με βάση την Απόφαση ή με βάση τους διαδίκους ενάγοντες ή εναγόμενους; 
ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης): Εννοείτε εάν υπάρχει ομοδικία;
ΕΥΣΤΑΘΙΟΣ (ΣΤΑΘΗΣ) ΚΩΣΤΑΝΤΙΝΙΔΗΣ: Ναι, ομοδικία.
ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης): Εάν υπάρχει ομοδικία και είναι απλή, όπως ακριβώς το λέει η δικονομία. Αυτό που ζητείται από κάθε ενάγοντα εναντίον κάθε εναγομένου.
ΕΥΣΤΑΘΙΟΣ (ΣΤΑΘΗΣ) ΚΩΣΤΑΝΤΙΝΙΔΗΣ:  Ενώ, αν είναι.
ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης): Εάν είναι αναγκαστική ομοδικία -που δεν μπορώ να φανταστώ περιπτώσεις αναγκαστικής ομοδικίας-  στο σύνολο.
ΕΥΣΤΑΘΙΟΣ (ΣΤΑΘΗΣ) ΚΩΣΤΑΝΤΙΝΙΔΗΣ: Στις περιοδικές.
ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης): Και εδώ λαμβάνει μέριμνα ο νόμος  λέει,  είναι το δεκαπλάσιο, εάν θυμάμαι καλά.
ΕΥΣΤΑΘΙΟΣ (ΣΤΑΘΗΣ) ΚΩΣΤΑΝΤΙΝΙΔΗΣ: Το καθορίζει;
ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης): Όχι, αλλά προβλέπεται από άλλες διατάξεις για τον καθορισμό της ελληνικής  αρμοδιότητας του Κώδικα Πολιτικής Δικονομίας.
ΑΝΑΣΤΑΣΙΟΣ ΜΠΑΡΤΖΩΚΑΣ (Πρόεδρος της Επιτροπής): Κυρίες και κύριοι συνάδελφοι, ολοκληρώθηκε η επεξεργασία και εξέταση του σχεδίου νόμου του Υπουργείου Δικαιοσύνης με τίτλο «Μέτρα για την Προστασία από στρατηγικές αγωγές προς αποθάρρυνση της συμμετοχής του κοινού σύμφωνα με την Οδηγία (ΕΕ) 2024/1069 – Νέο πλαίσιο για τη συμμόρφωση της Διοίκησης στις δικαστικές αποφάσεις – Λοιπές διατάξεις».
 Πριν προχωρήσουμε στην ψηφοφορία επί των άρθρων και επί του συνόλου, ανακεφαλαιώνουμε με τις θέσεις των κομμάτων επί της αρχής:
 Η Εισηγήτρια της Πλειοψηφίας εισηγήθηκε την ψήφιση του ανωτέρω σχέδιο νόμου. 
Η Ειδική Αγορήτρια της Κ.Ο «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ», ο Ειδικός Αγορητής της Κ.Ο  «ΣΥΝΑΣΠΙΣΜΟΣ ΡΙΖΟΣΠΑΣΤΙΚΗΣ ΑΡΙΣΤΕΡΑΣ – ΠΡΟΟΔΕΥΤΙΚΗ ΣΥΜΜΑΧΙΑ» και η Ειδική Αγορήτρια της Κ.Ο «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΣΤΑΝΤΟΠΟΥΛΟΥ» το καταψήφισαν.
Η Εισηγήτρια της Μειοψηφίας, ο Ειδικός Αγορητής της Κ.Ο «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ» και ο Ειδικός Αγορητής της Κ.Ο «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ «ΝΙΚΗ»» επιφυλάχθηκαν για την τελική τους τοποθέτηση κατά την συζήτηση στην Ολομέλεια. 
Στο σημείο αυτό, ερωτάται η επιτροπή:
Γίνονται δεκτά τα άρθρα 1 έως και 100 του σχεδίου νόμου;
Τα άρθρα 1  έως 100 του σχεδίου νόμου γίνονται δεκτά, ως έχουν, κατά πλειοψηφία.
Γίνεται δεκτό το ακροτελεύτιο άρθρο; 
Δεκτό και το ακροτελεύτιο άρθρο.
Γίνεται δεκτό το σχέδιο νόμου στο σύνολό του;
Δεκτό, κατά πλειοψηφία.
 Συνεπώς, το ως άνω σχέδιο νόμου του Υπουργείου Δικαιοσύνης γίνεται δεκτό, επί της αρχής, επί των άρθρων και στο σύνολό του, ως έχει, κατά πλειοψηφία.
Σας ευχαριστώ όλες και όλους, αύριο στην Ολομέλεια.
Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές, κ.κ. Αθανασίου Χαράλαμπος, Αντωνίου Μαρία, Βούλτεψη Σοφία, Δημοσχάκης Αναστάσιος (Τάσος), Ζεμπίλης Αθανάσιος, Καιρίδης Δημήτριος, Κεδίκογλου Συμεών (Σίμος), Κελέτσης Σταύρος, Κοτρωνιάς Γεώργιος, Κούβελας Δημήτριος, Κωνσταντινίδης Ευστάθιος, Κωτσός Γεώργιος, Λαζαρίδης Μακάριος, Μακρή Ζωή (Ζέττα), Μάνη – Παπαδημητρίου Άννα, Μαρκογιαννάκης Αλέξανδρος, Μπαρτζώκας Αναστάσιος, Μπουκώρος Χρήστος, Νικολακόπουλος Ανδρέας, Οικονόμου Βασίλειος, Τριαντόπουλος Χρήστος, Υψηλάντης Βασίλειος – Νικόλαος, Φόρτωμας Φίλιππος, Χαρακόπουλος Μάξιμος, Γιαννακοπούλου Κωνσταντίνα (Νάντια), Μάντζος Δημήτριος, Μουλκιώτης Γεώργιος, Πάνας Απόστολος, Δελής Ιωάννης, Κανέλλη Γαρυφαλλιά (Λιάνα), Κομνηνάκα Μαρία, Συντυχάκης Εμμανουήλ,  Χήτας Κωνσταντίνος, Ρούσσου Έλλη, Ρούντας Γεώργιος, Βαλτογιάννης Διονύσιος, Δημητροκάλλης Ιωάννης, Κατσιβαρδάς Χαράλαμπος, Σαρακιώτης Ιωάννης, Τζανακόπουλος Δημήτριος, Τσαπανίδου Παρθένα (Πόπη), Χρηστίδου Ραλλία και Ψυχογιός Γεώργιος.

Τέλος και περί ώρα 12.10΄ λύθηκε η συνεδρίαση. 

